Avis juridique important

|

31998D0445

98/445/ΕΚ: Απόφαση του Συμβουλίου της 14ης Απριλίου 1997 σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Γεωργίας για τη διατήρηση σε ισχύ της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Γεωργίας σχετικά με το εμπόριο κλωστοϋφαντουργικών προϊόντων, που μονογραφήθηκε στις Βρυξέλλες στις 17 Νοεμβρίου 1993, όπως τροποποιήθηκε με συμφωνία υπό μορφή ανταλλαγής επιστολών που μονογραφήθηκε στις 15 Ιουνίου 1995

Επίσημη Εφημερίδα αριθ. L 199 της 15/07/1998 σ. 0001 - 0005

ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Απριλίου 1997 σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Γεωργίας για τη διατήρηση σε ισχύ της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Γεωργίας σχετικά με το εμπόριο κλωστοϋφαντουργικών προϊόντων, που μονογραφήθηκε στις Βρυξέλλες στις 17 Νοεμβρίου 1993, όπως τροποποιήθηκε με συμφωνία υπό μορφή ανταλλαγής επιστολών που μονογραφήθηκε στις 15 Ιουνίου 1995 (98/445/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113 σε συνδυασμό με το άρθρο 228 παράγραφος 2 πρώτη πρόταση,την πρόταση της Επιτροπής,Εκτιμώντας:ότι η Επιτροπή διαπραγματεύθηκε, εξ ονόματος της Ευρωπαϊκής Κοινότητας, συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Γεωργίας για τη διατήρηση σε ισχύ της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Γεωργίας σχετικά με το εμπόριο κλωστοϋφαντουργικών προϊόντων, που μονογραφήθηκε στις Βρυξέλλες στις 17 Νοεμβρίου 1993, όπως τροποποιήθηκε με συμφωνία υπό μορφή ανταλλαγής επιστολών που μονογραφήθηκε στις 15 Ιουνίου 1995 7ότι, δυνάμει της απόφασης 96/593/ΕΚ του Συμβουλίου, της 16ης Σεπτεμβρίου 1996, για την προσωρινή εφαρμογή ορισμένων συμφωνιών μεταξύ της Ευρωπαϊκής Κοινότητας και ορισμένων τρίτων χωρών για το εμπόριο κλωστοϋφαντουργικών προϊόντων (Αρμενία, Αζερμπαϊτζάν, Γεωργία, Καζακστάν, Κιργιστάν, Μολδαβία, Τατζικιστάν, Τουρκμενιστάν) (1) και μέχρις ότου ολοκληρωθούν οι απαιτούμενες διαδικασίες για τη σύναψη της, αυτή η συμφωνία εφαρμόζεται σε προσωρινή βάση από την 1η Ιανουαρίου 1996 7ότι πρέπει να εγκριθεί αυτή η συμφωνία, υπό μορφή ανταλλαγής επιστολών,ΑΠΟΦΑΣΙΖΕΙ:Άρθρο 1Εγκρίνεται εξ ονόματος της Κοινότητας συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Γεωργίας για τη διατήρηση σε ισχύ της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Γεωργίας σχετικά με το εμπόριο κλωστοϋφαντουργικών προϊόντων, που μονογραφήθηκε στις Βρυξέλλες στις 17 Νοεμβρίου 1993, όπως τροποποιήθηκε με συμφωνία υπό μορφή ανταλλαγής επιστολών που μονογραφήθηκε στις 15 Ιουνίου 1995.Το κείμενο της συμφωνίας υπό μορφή ανταλλαγής επιστολών επισυνάπτεται στην παρούσα απόφαση.Άρθρο 2Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία υπό μορφή ανταλλαγής επιστολών.Άρθρο 3Ο Πρόεδρος του Συμβουλίου προβαίνει εξ ονόματος της Κοινότητας στην κοινοποίηση που προβλέπεται στην παράγραφο 4 της συμφωνίας υπό μορφή ανταλλαγής επιστολών (2).Λουξεμβούργο, 14 Απριλίου 1997.Για το ΣυμβούλιοΟ ΠρόεδροςJ. VAN AARTSEN(1) ΕΕ L 263 της 16.10.1996, σ. 1.(2) Η ημερομηνία έναρξης ισχύος της συμφωνίας υπό μορφή ανταλλαγής επιστολών θα δημοσιευθεί στην Επίσημη Εφημερίδα των Ευρωπαϊκών Κοινοτήτων, μερίμνη της Γενικής Γραμματείας του Συμβουλίου.


Avis juridique important

|

32001D0937

2001/937/ΕΚ,ΕΚΑΧ,Ευρατόμ: Απόφαση της Επιτροπής, της 5ης Δεκεμβρίου 2001, για την τροποποίηση του εσωτερικού κανονισμού [κοινοποιηθείσα υπό τον αριθμό Ε(2001) 3714]

Επίσημη Εφημερίδα αριθ. L 345 της 29/12/2001 σ. 0094 - 0098

Απόφαση της Επιτροπήςτης 5ης Δεκεμβρίου 2001για την τροποποίηση του εσωτερικού κανονισμού[κοινοποιηθείσα υπό τον αριθμό Ε(2001) 3714](2001/937/ΕΚ, ΕΚΑΧ, Ευρατόμ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 218 παράγραφος 2,τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 16,τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 131,τη συνθήκη για την Ευρωπαϊκή Ένωση, και ιδίως τα άρθρα 28 παράγραφος 1 και 41 παράγραφος 1,ΑΠΟΦΑΣΙΖΕΙ:Άρθρο 1Οι διατάξεις για την εφαρμογή του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου της 30ης Μαΐου 2001 σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής(1), το κείμενο των οποίων παρατίθεται στο παράρτημα της παρούσας απόφασης, προστίθενται ως παράρτημα στον εσωτερικό κανονισμό της Επιτροπής.Άρθρο 2Η απόφαση 94/90/ΕΚΑΧ, ΕΚ, Ευρατόμ(2) καταργείται.Άρθρο 3Η παρούσα απόφαση αρχίζει να ισχύει από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.Βρυξέλλες, 5 Δεκεμβρίου 2001.Για την ΕπιτροπήΟ ΠρόεδροςRomano Prodi(1) ΕΕ L 145 της 31.5.2001, σ. 43.(2) ΕΕ L 46 της 18.2.1994, σ. 58.ΠΑΡΑΡΤΗΜΑΔιατάξεις για την εφαρμογή του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της ΕπιτροπήςΕκτιμώντας τα εξής:(1) Σύμφωνα με το άρθρο 255 παράγραφος 2 της συνθήκης ΕΚ, το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΚ) αριθ. 1049/2001(1) σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής.(2) Κατ' εφαρμογή του άρθρου 255 παράγραφος 3 της συνθήκης, ο εν λόγω κανονισμός, ο οποίος καθορίζει τις γενικές αρχές και τα όρια που διέπουν την άσκηση του δικαιώματος πρόσβασης στα έγγραφα, προβλέπει στο άρθρο 18 ότι κάθε θεσμικό όργανο προσαρμόζει τον εσωτερικό κανονισμό του στις διατάξεις του προαναφερόμενου κανονισμού,Άρθρο 1ΔικαιούχοιΟι πολίτες της Ένωσης και τα φυσικά ή νομικά πρόσωπα που κατοικούν ή έχουν την έδρα τους σε ένα κράτος μέλος ασκούν το δικαίωμα πρόσβασης στα έγγραφα της Επιτροπής βάσει των διατάξεων του άρθρου 255 παράγραφος 1 της συνθήκης και του άρθρου 2 παράγραφος 1 του κανονισμού (ΕΚ) αριθ. 1049/2001, σύμφωνα με τις διαδικασίες που προβλέπονται από τις παρούσες διατάξεις. Το εν λόγω δικαίωμα πρόσβασης αφορά τα έγγραφα που βρίσκονται στην Επιτροπή, δηλαδή εκείνα που έχουν συνταχθεί ή παραληφθεί από αυτήν και βρίσκονται στην κατοχή της.Κατ' εφαρμογή του άρθρου 2 παράγραφος 2 του κανονισμού (ΕΚ) αριθ. 1049/2001, οι πολίτες τρίτης χώρας που δεν κατοικούν σε κράτος μέλος καθώς και τα νομικά πρόσωπα που δεν έχουν την έδρα τους σε ένα από τα κράτη μέλη, έχουν δικαίωμα πρόσβασης στα έγγραφα της Επιτροπής υπό τους ίδιους όρους με τους δικαιούχους που αναφέρονται στο άρθρο 255 παράγραφος 1 της συνθήκης.Ωστόσο, δυνάμει του άρθρου 195 παράγραφος 1 της συνθήκης, τα πρόσωπα αυτά δεν έχουν τη δυνατότητα να υποβάλλουν καταγγελίες στον ευρωπαίο διαμεσολαβητή. Αντίθετα, αν η Επιτροπή τους αρνείται πλήρως ή εν μέρει την πρόσβαση σε έγγραφο μετά από επιβεβαιωτική αίτηση, μπορούν να ασκήσουν προσφυγή στο Πρωτοδικείο των Ευρωπαϊκών Κοινοτήτων, σύμφωνα με τις διατάξεις του άρθρου 230 τέταρτο εδάφιο της συνθήκης.Άρθρο 2Αιτήσεις πρόσβασηςΚάθε αίτηση πρόσβασης σε έγγραφο υποβάλλεται ταχυδρομικώς, με τηλεομοιοτυπία ή με ηλεκτρονικό ταχυδρομείο στη Γενική Γραμματεία της Επιτροπής, στη γενική διεύθυνση ή στην αρμόδια υπηρεσία. Οι διευθύνσεις στις οποίες πρέπει να αποστέλλονται οι αιτήσεις δημοσιεύονται στον πρακτικό οδηγό που αναφέρεται στο άρθρο 8 των παρουσών διατάξεων.Η Επιτροπή απαντά στις αρχικές και επιβεβαιωτικές αιτήσεις εντός προθεσμίας 15 εργάσιμων ημερών από την ημερομηνία καταχώρισης της αίτησης. Στις περιπτώσεις πολύπλοκων ή ογκωδών αιτήσεων, η προθεσμία αυτή μπορεί να παραταθεί κατά 15 εργάσιμες ημέρες. Κάθε παράταση της προθεσμίας πρέπει να είναι αιτιολογημένη και να ανακοινώνεται προηγουμένως στον αιτούντα.Σε περίπτωση ασαφούς αίτησης όπως αναφέρεται στο άρθρο 6 παράγραφος 2 του κανονισμού (ΕΚ) αριθ. 1049/2001, η Επιτροπή καλεί τον αιτούντα να της παράσχει συμπληρωματικές πληροφορίες ούτως ώστε να καταστεί δυνατός ο προσδιορισμός των αιτούμενων εγγράφων. Η προθεσμία απάντησης αρχίζει να τρέχει από τη στιγμή που το θεσμικό όργανο έχει στη διάθεσή του τις εν λόγω πληροφορίες.Κάθε, ακόμη και εν μέρει, αρνητική απόφαση, αναφέρει το λόγο της άρνησης ο οποίος βασίζεται σε μία από τις εξαιρέσεις που απαριθμούνται στο άρθρο 4 του κανονισμού (ΕΚ) αριθ. 1049/2001 και γνωστοποιεί στον αιτούντα τα μέσα προσφυγής που έχει στη διάθεσή του.Άρθρο 3Επεξεργασία των αρχικών αιτήσεωνΜε την επιφύλαξη του άρθρου 9 των παρουσών διατάξεων, μόλις καταχωρηθεί η αίτηση αποστέλλεται στον αιτούντα απόδειξη παραλαβής, εκτός εάν η απάντηση δοθεί με επιστολή.Η απόδειξη παραλαβής και η απάντηση αποστέλλονται γραπτώς και, ενδεχομένως, ηλεκτρονικά.Ο αιτών ενημερώνεται για τη συνέχεια που δίνεται στην αίτησή του είτε από το γενικό διευθυντή ή τον προϊστάμενο υπηρεσίας που αφορά η αίτηση, είτε από διευθυντή που ορίζεται για το σκοπό αυτό στη Γενική Γραμματεία ή από διευθυντή που ορίζεται στην OLAF σε περίπτωση αίτησης για έγγραφα σχετικά με τις δραστηριότητες της OLAF οι οποίες αναφέρονται στο άρθρο 2 παράγραφοι 1 και 2 της απόφασης 1999/352/ΕΚ, ΕΚΑΧ, Ευρατόμ της Επιτροπής(2) για την ίδρυση της OLAF, ή από τον υπάλληλο που έχει οριστεί για το σκοπό αυτό.Κάθε, ακόμη και εν μέρει, αρνητική απάντηση πρέπει να γνωστοποιεί στον αιτούντα ότι έχει το δικαίωμα να υποβάλει, εντός 15 εργάσιμων ημερών από την παραλαβή της απάντησης, επιβεβαιωτική αίτηση στη Γενική Γραμματεία της Επιτροπής ή στον Διευθυντή της OLAF εάν η επιβεβαιωτική αίτηση αφορά έγγραφα σχετικά με τις δραστηριότητες της OLAF που αναφέρονται στο άρθρο 2 παράγραφοι 1 και 2 της απόφασης 1999/352/ΕΚ, ΕΚΑΧ, Ευρατόμ.Άρθρο 4Επεξεργασία των επιβεβαιωτικών αιτήσεωνΣύμφωνα με το άρθρο 14 του εσωτερικού κανονισμού της Επιτροπής, η αρμοδιότητα λήψης αποφάσεων για τις επιβεβαιωτικές αιτήσεις μεταβιβάζεται στο Γενικό Γραμματέα. Ωστόσο, σε περίπτωση που η επιβεβαιωτική αίτηση αφορά έγγραφα σχετικά με τις δραστηριότητες της OLAF που αναφέρονται στο άρθρο 2 παράγραφοι 1 και 2 της απόφασης 1999/352/ΕΚ, ΕΚΑΧ, Ευρατόμ, η λήψη απόφασης μεταβιβάζεται στον Διευθυντή της OLAF.Η γενική διεύθυνση ή η υπηρεσία επικουρεί τη Γενική Γραμματεία όσον αφορά την προπαρασκευή της απόφασης.Η απόφαση λαμβάνεται από το Γενικό Γραμματέα ή από το Διευθυντή της OLAF μετά από συμφωνία της Νομικής Υπηρεσίας.Η απόφαση κοινοποιείται στον αιτούντα γραπτώς και, ενδεχομένως, ηλεκτρονικά, ενημερώνοντάς τον για το δικαίωμά του να ασκήσει προσφυγή στο Πρωτοδικείο ή να καταθέσει καταγγελία στον ευρωπαίο διαμεσολαβητή.Άρθρο 5Διαβουλεύσεις1. Όταν στην Επιτροπή υποβάλλεται αίτηση πρόσβασης σε έγγραφο το οποίο βρίσκεται στην κατοχή της αλλά προέρχεται από τρίτο, η γενική διεύθυνση ή η υπηρεσία στην οποία βρίσκεται το έγγραφο αυτό ελέγχει εάν εφαρμόζεται μία από τις εξαιρέσεις που προβλέπονται στο άρθρο 4 του κανονισμού (ΕΚ) αριθ. 1049/2001. Σε περίπτωση που το αιτούμενο έγγραφο είναι διαβαθμισμένο βάσει των κανόνων ασφαλείας της Επιτροπής, εφαρμόζεται το άρθρο 6 των παρουσών διατάξεων.2. Μετά την εξέταση αυτή, εάν η γενική διεύθυνση ή η υπηρεσία που κατέχει το αιτούμενο έγγραφο κρίνει ότι πρέπει να απορριφθεί η αίτηση πρόσβασης βάσει μιας από τις εξαιρέσεις που προβλέπονται στο άρθρο 4 του κανονισμού (ΕΚ) αριθ. 1049/2001, η αρνητική απόφαση αποστέλλεται στον αιτούντα χωρίς να ζητηθεί η γνώμη του συντάκτη τρίτου.3. Η γενική διεύθυνση ή η υπηρεσία στην κατοχή της οποίας βρίσκεται το έγγραφο δίνει ευνοϊκή συνέχεια στην αίτηση χωρίς διαβουλεύσεις με τον συντάκτη τρίτο εφόσον:α) το αιτούμενο έγγραφο έχει ήδη δημοσιοποιηθεί είτε από το συντάκτη του είτε δυνάμει του κανονισμού ή ανάλογων διατάξεωνβ) η δημοσιοποίηση, ενδεχομένως εν μέρει, του περιεχομένου του δεν θίγει εμφανώς ένα από τα συμφέροντα που αναφέρονται στο άρθρο 4 του κανονισμού (ΕΚ) αριθ. 1049/2001.4. Σε όλες τις άλλες περιπτώσεις, ζητείται η γνώμη του συντάκτη τρίτου. Ειδικότερα, σε περίπτωση που η αίτηση πρόσβασης αφορά έγγραφο που προέρχεται από κράτος μέλος, η γενική διεύθυνση ή η υπηρεσία στην οποία βρίσκεται το έγγραφο ζητεί τη γνώμη της αρχής από την οποία προέρχεται το έγγραφο εφόσον:α) το έγγραφο διαβιβάστηκε στην Επιτροπή πριν από την ημερομηνία έναρξης ισχύος του κανονισμού (ΕΚ) αριθ. 1049/2001β) το κράτος μέλος ζήτησε από την Επιτροπή να μην δημοσιοποιήσει το έγγραφο χωρίς την προηγούμενη συμφωνία του, σύμφωνα με τις διατάξεις του άρθρου 4 παράγραφος 5 του κανονισμού (ΕΚ) αριθ. 1049/2001.5. Ο συντάκτης τρίτος του οποίου ζητήθηκε η γνώμη διαθέτει προθεσμία απάντησης η οποία δεν μπορεί να είναι μικρότερη των 5 εργάσιμων ημερών αλλά και η οποία να επιτρέπει στην Επιτροπή να τηρήσει τις δικές της προθεσμίες απάντησης. Ελλείψει απάντησης εντός της καθορισμένης προθεσμίας, ή αν ο τρίτος δεν είναι δυνατόν να εντοπισθεί ή είναι αγνώστων στοιχείων, η Επιτροπή αποφασίζει σύμφωνα με τις διατάξεις περί εξαιρέσεων του άρθρου 4 του κανονισμού (ΕΚ) αριθ. 1049/2001, λαμβάνοντας υπόψη τα έννομα συμφέροντα του τρίτου βάσει των στοιχείων που έχει στη διάθεσή της.6. Σε περίπτωση που η Επιτροπή προτίθεται να δώσει πρόσβαση σε έγγραφο χωρίς τη ρητή γνώμη του συντάκτη του, τον ενημερώνει για την πρόθεσή της να δώσει στη δημοσιότητα το έγγραφο μετά από περίοδο δέκα εργάσιμων ημερών και εφιστά την προσοχή του στα μέσα προσφυγής που έχει στη διάθεσή του για να αντιταχθεί στην εν λόγω δημοσιοποίηση.7. Όταν σε κράτος μέλος υποβάλλεται αίτηση πρόσβασης σε έγγραφο της Επιτροπής, το εν λόγω κράτος μπορεί να απευθύνεται, για τους σκοπούς των διαβουλεύσεων, στη Γενική Γραμματεία η οποία αναλαμβάνει να προσδιορίσει τη γενική διεύθυνση ή την υπηρεσία που είναι αρμόδια για το έγγραφο εντός της Επιτροπής. Η γενική διεύθυνση ή η υπηρεσία που έχει συντάξει το έγγραφο απαντά στην αίτηση αυτή μετά από διαβούλευση με τη Γενική Γραμματεία.Άρθρο 6Επεξεργασία των αιτήσεων πρόσβασης σε διαβαθμισμένα έγγραφαΣε περίπτωση που η αίτηση πρόσβασης αφορά ευαίσθητο έγγραφο κατά την έννοια του άρθρου 9 παράγραφος 1 του κανονισμού (ΕΚ) αριθ. 1049/2001 ή άλλο έγγραφο που έχει διαβαθμιστεί σύμφωνα με τους κανόνες ασφαλείας της Επιτροπής, εξετάζεται από υπαλλήλους που είναι εξουσιοδοτημένοι να λάβουν γνώση του περιεχομένου του εγγράφου αυτού.Κάθε απόφαση άρνησης της πρόσβασης στο σύνολο ή μέρος διαβαθμισμένου εγγράφου αιτιολογείται βάσει των εξαιρέσεων που απαριθμούνται στο άρθρο 4 του κανονισμού (ΕΚ) αριθ. 1049/2001. Αν διαπιστωθεί ότι δεν είναι δυνατόν να απορριφθεί η αίτηση πρόσβασης στο αιτούμενο έγγραφο βάσει των εν λόγω εξαιρέσεων, ο υπάλληλος που εξετάζει την αίτηση μεριμνά για την άρση του απορρήτου πριν από τη διαβίβαση του εγγράφου στον αιτούντα.Για την πρόσβαση σε ευαίσθητο έγγραφο απαιτείται ωστόσο η συμφωνία της αρχής από την οποία προέρχεται.Άρθρο 7Άσκηση του δικαιώματος πρόσβασηςΤα έγγραφα αποστέλλονται ταχυδρομικώς, με τηλεομοιοτυπία ή, εφόσον διατίθεται, με ηλεκτρονικό ταχυδρομείο ανάλογα με την αίτηση. Σε περίπτωση ογκωδών ή δύσκολων στον χειρισμό τους εγγράφων, ο αιτών μπορεί να κληθεί να εξετάσει το έγγραφο επί τόπου. Η επιτόπια αυτή εξέταση είναι δωρεάν.Εάν το έγγραφο έχει δημοσιευτεί, η απάντηση συνίσταται στην γνωστοποίηση των στοιχείων αναφοράς της δημοσίευσης ή/και του τόπου όπου είναι διαθέσιμο το έγγραφο και, ενδεχομένως, της διεύθυνσης του εγγράφου στον εξυπηρετητή EUROPA.Εάν ο όγκος των αιτούμενων εγγράφων υπερβαίνει τις είκοσι σελίδες, μπορεί να ζητηθεί από τον αιτούντα να καταβάλει αντίτιμο 0,10 ευρώ προσαυξημένο με τα έξοδα αποστολής. Τα σχετικά με άλλα μέσα αποστολής έξοδα αποφασίζονται κατά περίπτωση και δεν μπορούν να υπερβαίνουν ένα εύλογο ποσό.Άρθρο 8Μέτρα που διευκολύνουν την πρόσβαση στα έγγραφα1. Το πεδίο κάλυψης του μητρώου που προβλέπεται στο άρθρο 11 του κανονισμού (ΕΚ) αριθ. 1049/2001 θα διευρυνθεί προοδευτικά και θα επισημαίνεται στη σελίδα υποδοχής στον εξυπηρετητή EUROPA.Το μητρώο περιέχει τον τίτλο του εγγράφου (στις γλώσσες στις οποίες είναι διαθέσιμο), τον αριθμό εγγράφου και άλλα χρήσιμα στοιχεία αναφοράς, μνεία του συντάκτη του και της ημερομηνίας της σύνταξης ή της έκδοσής του.Μία σελίδα βοηθείας (σε όλες τις επίσημες γλώσσες) ενημερώνει το κοινό για τον τρόπο με τον οποίο μπορεί να έχει πρόσβαση στο έγγραφο. Εάν το έγγραφο έχει δημοσιευτεί, δημιουργείται σύνδεση με το πλήρες κείμενο.2. Η Επιτροπή καταρτίζει πρακτικό οδηγό που προορισμό έχει να ενημερώνει το κοινό για τα δικαιώματα που έχει βάσει του κανονισμού (ΕΚ) αριθ. 1049/2001. Ο οδηγός αυτός θα δημοσιευτεί σε όλες τις επίσημες γλώσσες στον εξυπηρετητή EUROPA καθώς και με τη μορφή φυλλαδίου.Άρθρο 9Έγγραφα στα οποία το κοινό έχει άμεση πρόσβαση1. Οι διατάξεις του παρόντος άρθρου εφαρμόζονται αποκλειστικά και μόνο στα έγγραφα που συντάσσονται ή παραλαμβάνονται μετά την ημερομηνία έναρξης εφαρμογής του κανονισμού (ΕΚ) αριθ. 1049/2001.2. Τα ακόλουθα έγγραφα παραδίδονται αυτομάτως κατόπιν αιτήσεως και, στο μέτρο του δυνατού, διατίθενται άμεσα σε ηλεκτρονική μορφή::α) οι ημερήσιες διατάξεις των συνεδριάσεων της Επιτροπής·β) τα συνήθη πρακτικά των συνεδριάσεων της Επιτροπής, μετά την έγκρισή τους·γ) τα κείμενα που εγκρίνονται από την Επιτροπή και προορίζονται να δημοσιευτούν στην Επίσημη Εφημερίδα των Ευρωπαϊκών Κοινοτήτων·δ) τα προερχόμενα από τρίτους έγγραφα που έχουν ήδη δοθεί στη δημοσιότητα από το συντάκτη τους ή με τη συγκατάθεσή του·ε) τα έγγραφα που έχουν ήδη δημοσιοποιηθεί κατόπιν προγενέστερης αίτησης.3. Εφόσον είναι σαφές ότι δεν εφαρμόζεται καμία από τις εξαιρέσεις που προβλέπονται στο άρθρο 4 του κανονισμού (ΕΚ) αριθ. 1049/2001, τα ακόλουθα έγγραφα μπορούν να δημοσιοποιούνται, στο μέτρο του δυνατού ηλεκτρονικά, υπό την προϋπόθεση ότι σε αυτά δεν εκφράζονται προσωπικές γνώμες ή τοποθετήσεις:α) μετά την έγκριση πρότασης πράξης του Συμβουλίου ή του Ευρωπαϊκού Κοινοβουλίου και του Συμβουλίου, τα προπαρασκευαστικά έγγραφα των προτάσεων αυτών που υποβάλλονται στο Σώμα των Επιτρόπων κατά τη διάρκεια της διαδικασίας έγκρισης·β) μετά την έκδοση πράξης από την Επιτροπή δυνάμει των εκτελεστικών εξουσιών που της έχουνανατεθεί, τα προπαρασκευαστικά έγγραφα των πράξεων αυτών που υποβάλλονται στο Σώμα των Επιτρόπων κατά τη διάρκεια της διαδικασίας έκδοσης·γ) μετά την έκδοση από την Επιτροπή πράξης δυνάμει των ιδίων της εξουσιών, καθώς και ανακοίνωσης, έκθεσης ή εγγράφου εργασίας, τα προπαρασκευαστικά έγγραφα των εγγράφων αυτών που υποβάλλονται στο Σώμα των Επιτρόπων κατά τη διάρκεια της διαδικασίας έκδοσης.Άρθρο 10Εσωτερική οργάνωσηΟι γενικοί διευθυντές και οι προϊστάμενοι υπηρεσίας είναι αρμόδιοι να αποφασίζουν για τη συνέχεια που πρέπει να δοθεί στις αρχικές αιτήσεις. Για το σκοπό αυτό, ορίζουν έναν υπάλληλο για την εξέταση των αιτήσεων πρόσβασης και για το συντονισμό της τοποθέτησης της γενικής διεύθυνσης ή της υπηρεσίας του.Οι απαντήσεις στις αρχικές αιτήσεις κοινοποιούνται προς ενημέρωση στη Γενική Γραμματεία.Οι επιβεβαιωτικές αιτήσεις κοινοποιούνται προς ενημέρωση στη γενική διεύθυνση ή στην υπηρεσία που απάντησε στην αρχική αίτηση.Η Γενική Γραμματεία εξασφαλίζει τον ορθό συντονισμό και την ομοιόμορφη εφαρμογή των κανόνων αυτών από τις γενικές διευθύνσεις και υπηρεσίες της Επιτροπής. Για το σκοπό αυτό παρέχει όλες τις αναγκαίες οδηγίες και κατευθυντήριες γραμμές.(1) ΕΕ L 145 της 31.5.2001, σ. 43.(2) ΕΕ L 136 της 31.5.1999, σ. 20.


title: 2006/826/ΕΚ: Απόφαση του Ευρωπαϊκού Κοινοβουλίου, της 27ης Απριλίου 2006 , σχετικά με την απαλλαγή για την εκτέλεση του προϋπολογισμού του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004

text:
               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/80

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 27ης Απριλίου 2006
   σχετικά με την απαλλαγή για την εκτέλεση του προϋπολογισμού του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004
   (2006/826/EK)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004 (1),

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004 συνοδευόμενη από τις απαντήσεις του Παρατηρητηρίου (2),

               —

               έχοντας υπόψη τη σύσταση του Συμβουλίου, της 14ης Μαρτίου 2006 (5972/2006 — C6-0093/2006),

               —

               έχοντας υπόψη τη Συνθήκη ΕΚ και ιδίως το άρθρο 276,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), και συγκεκριμένα το άρθρο 185,

               —

               έχοντας υπόψη τον κανονισμό (ΕΚ) αριθ. 1035/97 του Συμβουλίου, της 2ας Ιουνίου 1997, για την ίδρυση Ευρωπαϊκού Παρατηρητηρίου των φαινομένων ρατσισμού και ξενοφοβίας (4), και συγκεκριμένα το άρθρο 12α,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και συγκεκριμένα το άρθρο 94,

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0096/2006),

               1.

               χορηγεί απαλλαγή στον διευθυντή του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για την εκτέλεση του προϋπολογισμού του Παρατηρητηρίου για το οικονομικό έτος 2004·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον Πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος αυτής στον Διευθυντή του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας, στο Συμβούλιο, την Επιτροπή και το Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  EE C 269 της 28.10.2005, σ. 48.

      (2)  EE C 332 της 28.12.2005, σ. 97.

      (3)  ΕΕ L 248 της 16.9.2002, σ. 1.

      (4)  ΕΕ L 151 της 10.6.1997, σ. 1. Κανονισμός όπως τροποποιήθηκε από τον κανονισμό (EΚ) αριθ. 1652/2003 (ΕΕ L 245 της 29.9.2003, σ. 33).

      (5)  ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (EΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).


title: 2013/627/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με το κλείσιμο των λογαριασμών της κοινής επιχείρησης SESAR για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/373

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 17ης Απριλίου 2013
   σχετικά με το κλείσιμο των λογαριασμών της κοινής επιχείρησης SESAR για το οικονομικό έτος 2011
   (2013/627/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της κοινής επιχείρησης SESAR για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της κοινής επιχείρησης SESAR για το οικονομικό έτος 2011 που συνοδεύεται από τις απαντήσεις της κοινής επιχείρησης (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05755/2013 – C7-0040/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185 αυτού,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 (3) του Συμβουλίου, και ιδίως το άρθρο 208 αυτού,

               —

               έχοντας υπόψη τον κανονισμό (ΕΚ) αριθ. 219/2007 του Συμβουλίου, της 27ης Φεβρουαρίου 2007, για τη σύσταση κοινής επιχείρησης για την ανάπτυξη του ευρωπαϊκού συστήματος νέας γενιάς για τη διαχείριση της εναέριας κυκλοφορίας (SESAR) (4), και ιδίως το άρθρο 4β αυτού,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94 αυτού,

               —

               έχοντας υπόψη το άρθρο 77 και το παράρτημα VI του κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Μεταφορών και Τουρισμού (A7-0101/2013),

               1.

               εγκρίνει το κλείσιμο των λογαριασμών της κοινής επιχείρησης SESAR για το οικονομικό έτος 2011·

               2.

               αναθέτει στον πρόεδρό του να διαβιβάσει την παρούσα απόφαση στο εκτελεστικό διευθυντή της κοινής επιχείρησης SESAR, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 6 της 10.1.2013, σ. 46.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 64 της 2.3.2007, σ. 1.

      (5)  ΕΕ L 357 της 31.12.2002, σ. 72.

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

      της 17ης Απριλίου 2013
      σχετικά με την απαλλαγή όσον αφορά την εκτέλεση του προϋπολογισμού των οργανισμών της Ευρωπαϊκής Ένωσης για το οικονομικό έτος 2011: επιδόσεις, οικονομική διαχείριση και έλεγχος
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη την έκθεση της Επιτροπής, της 14ης Νοεμβρίου 2011, προς το Ευρωπαϊκό Κοινοβούλιο και το Συμβούλιο σχετικά με τη συνέχεια που δόθηκε στην απόφαση απαλλαγής για το οικονομικό έτος 2009 [COM(2011)0736] και τα συνοδευτικά έγγραφα εργασίας των υπηρεσιών της Επιτροπής [SEC(2011)1350 και SEC(2011)1351],

                  —

                  έχοντας υπόψη την κοινή δήλωση του Ευρωπαϊκού Κοινοβουλίου, του Συμβουλίου της ΕΕ και της Ευρωπαϊκής Επιτροπής για τους αποκεντρωμένους οργανισμούς, της 19ης Ιουλίου 2012,

                  —

                  έχοντας υπόψη την κοινή προσέγγιση έναντι των αποκεντρωμένων οργανισμών της ΕΕ η οποία προσαρτάται στην κοινή δήλωση της 19ης Ιουλίου 2012,

                  —

                  έχοντας υπόψη τον χάρτη πορείας σχετικά με τη συνέχεια που θα δοθεί στην κοινή προσέγγιση έναντι των αποκεντρωμένων οργανισμών της ΕΕ, που ενέκρινε η Επιτροπή τον Δεκέμβριο του 2012,

                  —

                  έχοντας υπόψη την ανακοίνωση της Επιτροπής με τίτλο «Ευρωπαϊκοί οργανισμοί – Πορεία προς το μέλλον» [COM(2008)0135],

                  —

                  έχοντας υπόψη το ψήφισμά του της 10ης Μαΐου 2012 σχετικά με την απαλλαγή για το 2010: επιδόσεις, δημοσιονομική διαχείριση και έλεγχος των οργανισμών της ΕΕ (1),

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 96,

                  —

                  έχοντας υπόψη την ειδική έκθεση του Ελεγκτικού Συνεδρίου αριθ. 15/2012 «Διαχείριση της σύγκρουσης συμφερόντων σε επιλεγέντες οργανισμούς της ΕΕ»,

                  —

                  έχοντας υπόψη τις ειδικές ετήσιες εκθέσεις (5) του Ελεγκτικού Συνεδρίου σχετικά με τους ετήσιους λογαριασμούς των αποκεντρωμένων οργανισμών για το οικονομικό έτος 2011,

                  —

                  έχοντας υπόψη τη μελέτη του με τίτλο «Χρησιμότητα και σκοπιμότητα της δημιουργίας κοινών υπηρεσιών υποστήριξης για τους οργανισμούς της ΕΕ», που εκδόθηκε στις 7 Απριλίου 2009,

                  —

                  έχοντας υπόψη τη δήλωσή του της 18ης Μαΐου 2010 σχετικά με τις προσπάθειες της Ένωσης για την καταπολέμηση της διαφθοράς (6), το ψήφισμά του της 15ης Σεπτεμβρίου 2011 σχετικά με τις προσπάθειες της ΕΕ για την καταπολέμηση της διαφθοράς (7) και την ανακοίνωση της Επιτροπής για την καταπολέμηση της δωροδοκίας στην ΕΕ [COM(2011)0308],

                  —

                  έχοντας υπόψη το άρθρο 77 και το παράρτημα VI του κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τις γνωμοδοτήσεις της Επιτροπής Απασχόλησης και Κοινωνικών Υποθέσεων, της Επιτροπής Περιβάλλοντος, Δημόσιας Υγείας και Ασφάλειας των Τροφίμων και της Επιτροπής Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων (A7-0118/2013),

                  Α.

                  λαμβάνοντας υπόψη ότι το παρόν ψήφισμα περιλαμβάνει, για κάθε οργανισμό κατά την έννοια του άρθρου 185 του κανονισμού (ΕΚ, Ευρατόμ) αριθ. 1605/2002, τις οριζόντιες παρατηρήσεις που συνοδεύουν τις αποφάσεις απαλλαγής σύμφωνα με το άρθρο 96 του κανονισμού (ΕΚ, Ευρατόμ) αριθ. 2343/2002 και το άρθρο 3 του παραρτήματος VI του κανονισμού του Ευρωπαϊκού Κοινοβουλίου,

                  Β.

                  λαμβάνοντας υπόψη τον τριπλασιασμό των οργανισμών την τελευταία δεκαετία, οι οποίοι από 10 το 2001 αυξήθηκαν σε 30 το 2011,

         Γενικά θέματα

                  1.

                  τονίζει τη σπουδαιότητα των καθηκόντων που επιτελούν οι οργανισμοί και τον άμεσο αντίκτυπο που έχουν στην καθημερινή ζωή των πολιτών, ιδίως όσον αφορά την ποιότητα των φαρμάκων, την ασφάλεια των τροφίμων, την ασφάλεια των αεροπορικών μεταφορών και τον έλεγχο της εμφάνισης λοιμωδών νόσων· τονίζει, στο πλαίσιο αυτό, την τεράστια σημασία που έχει η αυτονομία τους, ιδιαίτερα των ρυθμιστικών οργανισμών και των οργανισμών που επιτελούν το έργο της ανεξάρτητης συλλογής πληροφοριών· υπενθυμίζει ότι ένας από τους κύριους σκοπούς των οργανισμών είναι να είναι σε θέση να παρέχουν ανεξάρτητες τεχνικές και επιστημονικές αξιολογήσεις·

                  2.

                  υπενθυμίζει ότι, τον Ιούλιο του 2012, μετά από τρία έτη αναλύσεων και διαπραγματεύσεων, το Κοινοβούλιο, το Συμβούλιο και η Επιτροπή ενέκριναν την κοινή προσέγγιση έναντι των αποκεντρωμένων οργανισμών, δηλαδή μια πολιτική συμφωνία σχετικά με τη μελλοντική διαχείριση και τη μεταρρύθμιση των οργανισμών· εκφράζει την ικανοποίησή του για τη συμφωνία αυτή, αν και λυπάται διότι δεν ορίζει τις διαδικασίες λήψης αποφάσεων σχετικά με την εφαρμογή των δράσεων που προτείνονται ούτε ρυθμίσεις για τον τρόπο εποπτείας των διαδικασιών αυτών από το Κοινοβούλιο·

                  3.

                  επικροτεί τις εκθέσεις του Ελεγκτικού Συνεδρίου και ειδικότερα τις προσπάθειές του να ανταποκριθεί στα αιτήματα του Κοινοβουλίου να εξασφαλίσει βελτίωση της ποιότητας των ελέγχων και να διευκολύνει τη διαδικασία απαλλαγής·

                  4.

                  σημειώνει με ικανοποίηση ότι οι εκθέσεις λογιστικού ελέγχου του Συνεδρίου τώρα περιέχουν λεπτομερέστερες πληροφορίες σε σχέση με τα προηγούμενα έτη· ενθαρρύνει το Ελεγκτικό Συνέδριο να συνεχίσει τη θετική αυτή τάση και να αναπτύξει περαιτέρω τα στοιχεία του ελέγχου επιδόσεων, τόσο στις διάφορες ετήσιες εκθέσεις λογιστικού ελέγχου όσο και στις ειδικές εκθέσεις του· καλεί το Ελεγκτικό Συνέδριο να προαγάγει τον διάλογο με ανταλλαγή επιχειρημάτων, όποτε το ζητούν οι οργανισμοί, βελτιώνοντας έτσι την ποιότητα των πληροφοριών και τη διαφάνεια, εφόσον θα επισημαίνονται δεόντως οι περιπτώσεις στις οποίες ο ίδιος ο οργανισμός εντόπισε ένα πρόβλημα και το ανακοίνωσε στο Ελεγκτικό Συνέδριο και θα διακρίνονται ευχερέστερα οι περιπτώσεις στις οποίες διατυπώθηκε επιφύλαξη·

                  5.

                  υπενθυμίζει σε όλους τους οργανισμούς την υποχρέωσή τους να υποβάλλουν στην αρμόδια για την απαλλαγή αρχή έκθεση των διευθυντών τους που θα περιλαμβάνει στοιχεία για τον αριθμό και το είδος των εσωτερικών ελέγχων που πραγματοποιούν οι εσωτερικοί ελεγκτές τους, τις συστάσεις που διατυπώνονται και τη συνέχεια που δίνεται στις συστάσεις αυτές, σύμφωνα με το άρθρο 72 παράγραφος 5 του κανονισμού (ΕΚ, Ευρατόμ) αριθ. 2343/2002·

                  6.

                  επαινεί την καλή συνεργασία με την αρμόδια επιτροπή από πλευράς δικτύου των οργανισμών της Ένωσης (του «Δικτύου»), ενός φόρουμ συντονισμού, ανταλλαγής πληροφοριών και συνομολόγησης κοινών θέσεων σχετικά με ζητήματα κοινού ενδιαφέροντος για τους οργανισμούς, και ενθαρρύνει την ενίσχυση του Δικτύου· σημειώνει με ικανοποίηση τη διαθεσιμότητα και την προθυμία των διευθυντών των οργανισμών με τους οποίους υπήρξαν επαφές στο πλαίσιο της ετήσιας διαδικασίας απαλλαγής· σημειώνει με έκπληξη την επιστολή του Δικτύου, της 19ης Οκτωβρίου 2012, που ζητεί από το Κοινοβούλιο να επανέλθει στις πρακτικές προηγούμενων ετών· ενθαρρύνει, αντιθέτως, το δίκτυο και ζητεί από αυτό να υποστηρίξει τις αλλαγές που ζήτησε το Κοινοβούλιο στις εκθέσεις του για την προηγούμενη διαδικασία απαλλαγής, για βελτίωση της διαχείρισης, της διαφάνειας και για μέτρα αντιμετώπισης των συγκρούσεων συμφερόντων, προς όφελος των καταναλωτών και των φορολογουμένων·

                  7.

                  τονίζει την ανάγκη εστίασης στην αποδοτικότητα και τη διαφάνεια της διαδικασίας απαλλαγής και καλεί όλα τα εμπλεκόμενα μέρη —Ελεγκτικό Συνέδριο, Συμβούλιο, οργανισμούς και δίκτυο— να προσεγγίσουν την απαλλαγή από αυτή την αφετηρία· τονίζει ότι η μετατόπιση της εστίασης στις επιδόσεις δε θα πρέπει επ’ ουδενί να παρεμποδίζει την ομαλότητα και τη χρηστή δημοσιονομική διαχείριση·

                  8.

                  τονίζει, εν προκειμένω, τη σχέση μεταξύ διοικητικού φόρτου και απόδοσης των οργανισμών· εκτιμά ότι, για να λειτουργούν οι οργανισμοί όσο το δυνατόν αποτελεσματικότερα και να επιτύχουν βέλτιστη χρήση των πόρων που διαθέτουν, θα πρέπει να επιδιώκουν συνέργειες, να ανταλλάσσουν ορθές πρακτικές και να μοιράζονται τις υπηρεσίες αναλόγως της γεωγραφικής ή θεματικής εγγύτητας· εκτιμά ότι θα πρέπει επίσης να βελτιωθεί, να διευρυνθεί και να διευκολυνθεί η πρόσβαση στις υπηρεσίες που προσφέρει η Επιτροπή·

                  9.

                  προτείνει να απλουστευθούν οι δημοσιονομικοί κανόνες που εφαρμόζονται στους οργανισμούς, πράγμα που αναμένεται ότι θα εξασφαλίσει μείωση του κόστους για το διοικητικό προσωπικό των οργανισμών· καλεί την Επιτροπή να εκπονήσει προτάσεις για τον σκοπό αυτό και να ενθαρρύνει τους οργανισμούς να χρησιμοποιήσουν την επιλογή της απλούστευσης όσον αφορά τις διαδικασίες πρόσληψης στις περιπτώσεις στις οποίες η συνήθης διαδικασία έχει σχεδιαστεί για οργάνωση μεγαλύτερης κλίμακας και συνιστά υπερβολική επιβάρυνση για τους οργανισμούς·

                  10.

                  σημειώνει με ανησυχία ότι υπάρχει μια σειρά προβλημάτων που εντοπίστηκαν από το Ελεγκτικό Συνέδριο αναφορικά με διάφορους οργανισμούς, ιδίως όσον αφορά:

                              —

                              μεταφορές ποσών που δεν συνδέονται με αναλήψεις υποχρεώσεων ή που εμφανίζονται υπερβολικά υψηλά,

                              —

                              έλλειψη διαφάνειας ή αυστηρότητας στις προσλήψεις,

                              —

                              διαχείριση αγορών και συμβάσεων,

                              —

                              δυνητικές συγκρούσεις συμφερόντων, μεταξύ άλλων σε επίπεδο διοικητικών συμβουλίων·

                  11.

                  σημειώνει, εν προκειμένω, την απάντηση του Δικτύου· επικροτεί τη συντονισμένη δράση των οργανισμών και την πρόθεσή τους να αντιμετωπίσουν τα προβλήματα που εντόπισε το Ελεγκτικό Συνέδριο και παροτρύνει το δίκτυο, καθώς και τους μεμονωμένους οργανισμούς, να ενημερώσουν στην αρμόδια για την απαλλαγή αρχή σχετικά με την πρόοδο που επιτελείται στην εφαρμογή των συγκεκριμένων μέτρων για τη διόρθωση των αδυναμιών που εντοπίστηκαν από το Ελεγκτικό Συνέδριο και το Κοινοβούλιο κατά τη διαδικασία απαλλαγής για το οικονομικό έτος 2010· τονίζει ότι η ευθύνη ανήκει στους εκτελεστικούς διευθυντές και στα διοικητικά συμβούλια των οργανισμών·

                  12.

                  παροτρύνει το δίκτυο και τους επιμέρους οργανισμούς να υποβάλουν εκθέσεις στην αρμόδια για την απαλλαγή αρχή σχετικά με την πρόοδο της υλοποίησης αυτών των ιδεών και προσεγγίσεων, ώστε να αξιολογηθεί κατά πόσον η επιλεγείσα προσέγγιση αποδείχθηκε αποτελεσματική για την επίλυση των εκκρεμών ζητημάτων που εντοπίστηκαν από το Ελεγκτικό Συνέδριο και επισημάνθηκαν στην κοινή προσέγγιση, και να ενημερώσουν με έκθεση την αρμόδια για την απαλλαγή αρχή τόσο για τις μεμονωμένες όσο και για τις συλλογικές δράσεις που ανελήφθησαν εν συνεχεία των διαπιστώσεων του Ελεγκτικού Συνεδρίου και για τα αποτελέσματά τους·

                  13.

                  υπογραμμίζει ότι οι οργανισμοί ζητούν εδώ και καιρό μεγαλύτερη ευελιξία στους κανόνες του δημοσιονομικού κανονισμού που τους αφορούν· αναγνωρίζει ότι οι κανόνες αυτές είναι στην πλειονότητά τους δυσανάλογοι και ακατάλληλοι για το μέγεθος, τους στόχους, αλλά και τα χαρακτηριστικά των περισσότερων οργανισμών· εκτιμά ότι η απλούστευση των δημοσιονομικών και κανονιστικών ρυθμίσεων που εφαρμόζονται στους οργανισμούς αναμένεται ότι θα αποφέρει βελτίωση της αποτελεσματικότητας, περιορισμό των δαπανών και επίλυση πολλών από τα προβλήματα που επισημαίνει το Ελεγκτικό Συνέδριο·

                  14.

                  επισημαίνει ότι ορισμένοι οργανισμοί στον τομέα ελευθερίας, ασφάλειας και δικαιοσύνης είναι επιχειρησιακοί και ότι η εκτέλεση του προϋπολογισμού τους εξαρτάται επίσης από εξωτερικούς παράγοντες, οι οποίοι πρέπει να λαμβάνονται υπόψη στη διαδικασία του προϋπολογισμού·

         Δημοσιονομική και χρηματοοικονομική διαχείριση

                  15.

                  επαναλαμβάνει ότι η αρχή της ετήσιας διάρκειας αποτελεί μία από τις τρεις βασικές αρχές της λογιστικής (ενότητα, ετήσια διάρκεια και ισοσκέλιση) που είναι απαραίτητες προκειμένου να διασφαλίζεται η αποτελεσματική εκτέλεση του προϋπολογισμού της Ένωσης· σημειώνει ότι οι αποκεντρωμένοι οργανισμοί δεν συμμορφώνονται πάντοτε προς την αρχή αυτή·

                  16.

                  υπενθυμίζει στους οργανισμούς ότι πρέπει να αντιμετωπισθεί το μόνιμο πρόβλημα των μεταφορών πιστώσεων στο επόμενο έτος· λαμβάνει υπό σημείωση τις εξηγήσεις των οργανισμών όσον αφορά τη δυσχέρεια αποφυγής των μεταφορών πιστώσεων στον τομέα των επιχειρησιακών δαπανών· πιστεύει, ωστόσο, ότι σε μια σειρά περιπτώσεων, υπάρχει περιθώριο βελτίωσης, συγκεκριμένα με μια καλύτερη διαχείριση των πιστώσεων ανάληψης υποχρεώσεων με βάση τις πραγματικές ανάγκες, με τη βελτίωση του εσωτερικού σχεδιασμού και των γενικών προβλέψεων εσόδων, καθώς και με αυστηρότερη δημοσιονομική πειθαρχία και τακτική επισκόπηση των δαπανών· ζητεί από τους οργανισμούς να εξετάσουν τις εσωτερικές διοικητικές διαδικασίες τους με στόχο τη μείωση του διοικητικού φόρτου, ιδίως όσον αφορά τις διαδικασίες δημόσιων συμβάσεων και πρόσληψης προσωπικού· πιστεύει ότι, τόσο η Επιτροπή όσο και το Ελεγκτικό Συνέδριο, θα πρέπει να βοηθήσουν αποτελεσματικά τους οργανισμούς στον τομέα αυτό·

                  17.

                  επισημαίνει ότι, σε ορισμένες περιπτώσεις, ο εσωτερικός σχεδιασμός χρειάζεται βελτίωση, πράγμα που επιβάλλει στους οργανισμούς να βελτιώσουν τις διαδικασίες τους· αναγνωρίζει, ταυτόχρονα, ότι, υπό ορισμένες προϋποθέσεις και με την κατάλληλη αιτιολόγηση (π.χ. πληρωμές που δεν ήταν δυνατό να γίνουν στο συμβατικό έτος), αυτό θα πρέπει να αναφέρεται κατά τρόπο διαφανή στην έκθεση του Ελεγκτικού Συνεδρίου· εκτιμά ότι μόνο τότε θα είναι δυνατό να αξιολογηθεί πραγματικά κατά πόσον οι μεταφορές είναι ή όχι υπερβολικά υψηλές·

                  18.

                  τονίζει, εν προκειμένω, ότι πρέπει να λαμβάνεται υπόψη η ιεραρχία των κανόνων και εκτιμά ότι θα πρέπει να υπερισχύει η χρηστή δημοσιονομική διαχείριση· επισημαίνει, ωστόσο, ότι οι σημερινοί δημοσιονομικοί κανόνες δεν επιλύουν το πρόβλημα των οργανισμών των οποίων η χρηματοδότηση βασίζεται στην είσπραξη τελών και καλεί την Επιτροπή να προτείνει λύση στο θέμα αυτό στο πλαίσιο της επόμενης αναθεώρησης των κανόνων που εφαρμόζονται στους οργανισμούς· υπενθυμίζει ότι ούτε ο δημοσιονομικός κανονισμός είναι προσαρμοσμένος στους οργανισμούς που παράγουν πλεονάσματα και τονίζει ότι είναι απαραίτητο να εξετασθούν κατά τη μεταρρύθμιση λύσεις για τις περιπτώσεις αυτές όπως, για παράδειγμα, η δημιουργία ενός περιορισμένου αποθεματικού ασφαλείας·

                  19.

                  αναμένει ότι το Ελεγκτικό Συνέδριο, στο πλαίσιο του ρόλου του ως εξωτερικού ελεγκτή και σε συνέχεια της έκθεσης του Κοινοβουλίου σχετικά με την απαλλαγή του 2010 και της έκθεσής του σχετικά με τη συγκριτική αξιολόγηση των οργανισμών, θα συμβουλευτεί το δίκτυο των οργανισμών για να επεξεργαστεί μια ελεύθερα προσβάσιμη και διαφανή διαδικασία συγκριτικής αξιολόγησης και κατάταξης των οργανισμών, χρησιμοποιώντας σημαντικούς δείκτες στα πεδία μιας χρηστής οικονομικής και δημοσιονομικής διαχείρισης, του χαμηλού κόστους διακυβέρνησης και της επιχειρησιακής αποτελεσματικότητας, καθώς και για να παρέχει τα υποκείμενα δεδομένα σε εύκολα προσβάσιμο μορφότυπο (π.χ. αρχεία Excel ή/και αρχεία CSV)·

                  20.

                  σημειώνει με ανησυχία ότι η έλλειψη ευελιξίας στον προϋπολογισμό έχει αναγνωριστεί ως αδυναμία από ορισμένους οργανισμούς, πράγμα που υποδηλώνει ότι θα μπορούσαν να πραγματοποιηθούν εξοικονομήσεις εάν υπήρχε αρκετή ευελιξία στον προϋπολογισμό μεταξύ των τίτλων· καλεί την Επιτροπή να εξετάσει λεπτομερώς την κατάσταση και να υποβάλει προτάσεις για το ζήτημα αυτό·

                  21.

                  σημειώνει ότι οι οργανισμοί υποβάλλονται σε πολυάριθμες, διαφορετικές διαδικασίες λογιστικού και άλλου ελέγχου κατά τη διάρκεια του έτους, οι οποίες συχνά είναι πολύ άνισα κατανεμημένες και ενδέχεται να δημιουργούν προβλήματα στους οργανισμούς· πιστεύει ότι το πρόβλημα αυτό θα πρέπει να αντιμετωπισθεί κυρίως μέσω του καλύτερου συντονισμού των διαφόρων αυτών ελέγχων (8)· πιστεύει ότι θα πρέπει να ζητηθεί η γνώμη των οργανισμών προκειμένου να βρεθούν πρακτικές λύσεις για το θέμα αυτό χωρίς να παρεμποδίζεται η εκτέλεση των βασικών καθηκόντων τους· καλεί το Ελεγκτικό Συνέδριο, την Επιτροπή, τους οργανισμούς και το δίκτυο να προτείνουν μια προσέγγιση του θέματος πρόσφορη για όλα τα εμπλεκόμενα μέρη·

                  22.

                  ζητεί να επισυνάπτουν συστηματικά όλοι οι οργανισμοί και οι κοινές επιχειρήσεις ένα τυποποιημένο έγγραφο σχετικά με τη δημοσίευση των οριστικών ετήσιων λογαριασμών τους, το οποίο θα περιλαμβάνει τα δεδομένα που υποβάλλουν στις εκθέσεις τους για την εκτέλεση του προϋπολογισμού και στις εκθέσεις τους για τη δημοσιονομική και οικονομική διαχείριση· συνιστά όλοι οι οργανισμοί και οι κοινές επιχειρήσεις να παρέχουν τις πληροφορίες αυτές με τρόπο κατανοητό, εύκολο στην πρόσβαση και διαφανή (π.χ. σε αρχεία Excel και/ή σε αρχεία CSV), ώστε να διευκολύνεται η σύγκριση της εκτέλεσης των προϋπολογισμών τους και, συνεπώς, να μπορεί το Κοινοβούλιο και η κοινή γνώμη να συγκρίνει συνολικά τις δαπάνες τους·

                  23.

                  ζητεί από το δίκτυο να καθιερώσει ένα λεπτομερές και τυποποιημένο σύστημα θέσεων προϋπολογισμού, ούτως ώστε να είναι δυνατή η αντιστοίχιση και σύγκριση των εσόδων και δαπανών των οργανισμών, καθώς και η σύγκριση, ανά τίτλο, κεφάλαιο και θέση, της εκτέλεσης και της χρήσης των πιστώσεων· ζητεί ακόμη από το δίκτυο των οργανισμών να προβεί στη συνέχεια σε σύγκριση και να διασφαλίσει την ελεύθερη διάθεση των συμπερασμάτων και των σχετικών δεδομένων σε ευπρόσιτη μορφή (π.χ. αρχεία Excel και/ή αρχεία CSV)·

         Ανθρώπινοι πόροι και πολιτική προσλήψεων

                  24.

                  υπενθυμίζει ότι ο κανονισμός υπηρεσιακής κατάστασης ορίζει τις αρχές που επιτρέπουν την έγκριση της πολιτικής προσωπικού των οργανισμών και ότι απαιτείται μεγαλύτερη ευελιξία και απλούστευση των ρυθμίσεων του κανονισμού υπηρεσιακής κατάστασης που εφαρμόζονται στους οργανισμούς, προκειμένου να εξασφαλιστεί η αποτελεσματικότερη λειτουργία τους στο πεδίο αυτό· επισημαίνει ακόμη ότι, αν και το άρθρο 110 του κανονισμού υπηρεσιακής κατάστασης επιτρέπει μια σχετική ευελιξία, δεδομένου ότι η Επιτροπή είναι εκείνη που λαμβάνει την τελική απόφαση, καίρια σημασία έχει η επίτευξη εκ των προτέρων συμφωνίας μεταξύ των οργανισμών και της Επιτροπής· θεωρεί ότι, σε περίπτωση διαφωνίας, η Επιτροπή θα πρέπει να υποβάλλει αιτιολογημένη απόφαση στην αρμόδια επιτροπή·

                  25.

                  υπενθυμίζει στους οργανισμούς ότι, στον σχεδιασμό της πολιτικής προσωπικού, θα πρέπει να υιοθετήσουν ένα σφαιρικό προγραμματισμό των ανθρώπινων πόρων σε συνάρτηση με τις οικονομικές και διοικητικές δυνατότητές τους, ώστε να εξασφαλίζεται μια πολιτική προσωπικού ορθολογική και προσαρμοσμένη στις ανάγκες τους· επισημαίνει ακόμη ότι στον σχεδιασμό αυτό θα πρέπει να λαμβάνονται υπόψη ορισμένοι καίριοι παράγοντες, όπως η ισορροπία σε σχέση με το φύλο και τη γεωγραφική προέλευση· χαιρετίζει, στο πλαίσιο αυτό, τις πρωτοβουλίες που διατυπώνει η Επιτροπή στον χάρτη πορείας και το γεγονός ότι οι ιδιαιτερότητες των οργανισμών λαμβάνονται υπόψη στην υπό εξέλιξη διαδικασία αναθεώρησης του κανονισμού υπηρεσιακής κατάστασης·

                  26.

                  εκφράζει την ανησυχία του για το γεγονός ότι οι διαδικασίες πρόσληψης προσωπικού στους οργανισμούς εξακολουθούν να αποτελούν μόνιμο πρόβλημα, ουσιαστικά από τότε που ιδρύθηκαν οι οργανισμοί, ενώ από τους ελέγχους του Ελεγκτικού Συνεδρίου για το 2011 εντοπίστηκαν προβλήματα ή αδυναμίες τέτοιου είδους σε όλους τους οργανισμούς εκτός από δύο· εκφράζει την απορία του για το γεγονός ότι ούτε στην κοινή προσέγγιση ούτε στον χάρτη πορείας προβλέπεται κάποια ενέργεια στο πεδίο αυτό·

                  27.

                  εκτιμά ότι η πάγια πρακτική των σχεδίων πολιτικής προσωπικού συνιστά πολύτιμο εργαλείο για τον μακροπρόθεσμο σχεδιασμό όσον αφορά το προσωπικό· εκφράζει την εντεινόμενη ανησυχία του για το ενδεχόμενο να ακυρώσει η Επιτροπή εγκεκριμένα σχέδια πολιτικής προσωπικού στο πλαίσιο της ετήσιας διαδικασίας του προϋπολογισμού και καλεί την Επιτροπή να επιδείξει αυτοσυγκράτηση στο θέμα αυτό·

                  28.

                  καλεί όλους τους οργανισμούς να παρέχουν σε ετήσια βάση ενημέρωση στην αρμόδια για την απαλλαγή αρχή σχετικά με τον αριθμό των ημερών αδείας που χορηγούνται σε κάθε βαθμό, στο πλαίσιο του ευέλικτου ωραρίου εργασίας (flexitime) και ως άδεια αντισταθμιστικού χαρακτήρα, η οποία θα επισυνάπτεται στις ετήσιες εκθέσεις δραστηριοτήτων τους·

         Συγκρούσεις συμφερόντων και διαφάνεια

                  29.

                  εκφράζει την ικανοποίησή του για την ειδική έκθεση αριθ. 15/2012 του Ελεγκτικού Συνεδρίου με θέμα «Διαχείριση της σύγκρουσης συμφερόντων σε επιλεγέντες οργανισμούς της ΕΕ», η οποία εκπονήθηκε μετά από αίτημα του Κοινοβουλίου προς το Συνέδριο για τη διενέργεια διεξοδικής ανάλυσης της προσέγγισης των οργανισμών όσον αφορά τη διαχείριση των περιπτώσεων στις οποίες υπάρχει ενδεχομένως σύγκρουση συμφερόντων·

                  30.

                  εκτιμά ότι η βασική προστιθέμενη αξία της ειδικής έκθεσης του Ελεγκτικού Συνεδρίου αριθ. 15/2012 έγκειται στην τακτική παρακολούθηση της προόδου των οργανισμών όσον αφορά τη διαχείριση και την πρόληψη των συγκρούσεων συμφερόντων· καλεί το Ελεγκτικό Συνέδριο να δώσει συνέχεια στο θέμα αυτό και να διευρύνει το πεδίο του ελέγχου του και σε άλλους οργανισμούς και να παρουσιάσει τις διαπιστώσεις του σε μελλοντική ειδική έκθεση επί του θέματος·

                  31.

                  υπενθυμίζει ότι, στην ειδική έκθεσή του αριθ. 15/2012, το Ελεγκτικό Συνέδριο αξιολόγησε τις πολιτικές και τις διαδικασίες διαχείρισης των περιπτώσεων σύγκρουσης συμφερόντων σε τέσσερις επιλεγέντες οργανισμούς: τον Ευρωπαϊκό Οργανισμό Ασφάλειας της Αεροπορίας (EASA), τον Ευρωπαϊκό Οργανισμό Χημικών Προϊόντων (ECHA), την Ευρωπαϊκή Αρχή για την Ασφάλεια των Τροφίμων (EFSA) και τον Ευρωπαϊκό Οργανισμό Φαρμάκων (EMA)·

                  32.

                  σημειώνει ότι στόχος του Ελεγκτικού Συνεδρίου ήταν να απαντηθούν δύο ερωτήματα: πρώτον, υπήρχαν κατάλληλες πολιτικές και διαδικασίες και, δεύτερον, εφαρμόστηκαν αυτές οι πολιτικές και διαδικασίες με κατάλληλο τρόπο; σημειώνει, επιπλέον, ότι το Ελεγκτικό Συνέδριο χρησιμοποίησε ως βάση για τις εργασίες του τον ορισμό της σύγκρουσης συμφερόντων, όπως διατυπώνεται στις κατευθυντήριες γραμμές του Οργανισμού Οικονομικής Συνεργασίας και Ανάπτυξης (ΟΟΣΑ) και ότι το πλαίσιο αναφοράς για τις ελάχιστες απαιτήσεις προήλθε επίσης από αυτές τις κατευθυντήριες γραμμές· υπογραμμίζει, ωστόσο, ότι παρόλο που οι κατευθυντήριες γραμμές του ΟΟΣΑ παρέχουν ένα διεθνές κριτήριο αναφοράς επί του θέματος, αφορούν κυρίως τις συγκρούσεις συμφερόντων των εργαζομένων στο δημόσιο τομέα και δεν μπορούν, συνεπώς, να αποτελέσουν την κατάλληλη βάση ώστε να ανταποκριθούν αποτελεσματικά στις πιθανές συγκρούσεις συμφερόντων στους κόλπους των διοικητικών οργάνων και άλλων υπηρεσιών που εμπλέκονται στο έργο των οργανισμών, όπως είναι τα διοικητικά συμβούλια και οι επιτροπές εμπειρογνωμόνων· αναγνωρίζει, ωστόσο, τη χρησιμότητα των εργαλείων του ΟΟΣΑ, και ιδίως του καταλόγου αυτοελέγχου για δώρα, οφέλη κ.λπ., καθώς και των συστάσεων σχετικά με τις κυρώσεις και την ανάγκη επαλήθευσης της πληρότητας και του περιεχομένου των δηλώσεων συμφερόντων, καθώς και την απόλυτη ανάγκη αξιοποίησης της εμπειρογνωμοσύνης για τον εντοπισμό των κινδύνων σύγκρουσης συμφερόντων·

                  33.

                  σημειώνει ότι συγκρούσεις συμφερόντων μπορούν επίσης να ανακύψουν μεταξύ των μελών του διοικητικού συμβουλίου ενός οργανισμού και του ίδιου του οργανισμού, λόγω εθνικών ή θεσμικών συμφερόντων, τα οποία μπορεί να θέτουν σε κίνδυνο την ομαλή λειτουργία του οργανισμού· καλεί, συνεπώς, την Επιτροπή να υποβάλει επειγόντως στο Κοινοβούλιο πρόταση για την επίλυση του προβλήματος· αναμένει ότι, στο μεταξύ, οι δηλώσεις συμφερόντων όλων ανεξαιρέτως των μελών διοικητικών συμβουλίων των οργανισμών θα δημοσιοποιηθούν, για λόγους διαφάνειας·

                  34.

                  εκφράζει τη λύπη του για το γεγονός ότι, σύμφωνα με τα πορίσματα του Ελεγκτικού Συνεδρίου στην ειδική έκθεσή του αριθ. 15/2012, όταν ολοκληρώθηκαν οι επιτόπιες εργασίες (τον Οκτώβριο 2011), κανένας από τους τέσσερις επιλεγέντες οργανισμούς δεν είχε διαχειριστεί με τον κατάλληλο τρόπο τις περιπτώσεις σύγκρουσης συμφερόντων· σημειώνει ότι, ενώ ο ΕΜΑ και η EFSA είχαν αναπτύξει μια σειρά περισσότερο προηγμένων πολιτικών διαχείρισης των περιπτώσεων σύγκρουσης συμφερόντων, οι πολιτικές του ECHA ήταν ελλιπείς και ο EASA δεν διέθετε τέτοιες πολιτικές·

                  35.

                  σημειώνει με ανησυχία ότι το Ελεγκτικό Συνέδριο ανέφερε μια σειρά ελλείψεων, συγκεκριμένα, όσον αφορά την εφαρμογή πολιτικών και διαδικασιών για το προσωπικό και το συμβούλιο προσφυγών (ECHA), τη διαφάνεια αναφορικά με τη δημοσίευση των ετήσιων δηλώσεων συμφερόντων (EASA), την κατάρτιση σε θέματα σύγκρουσης συμφερόντων (ECHA και EASA)· τονίζει ότι, μεταξύ των τεσσάρων οργανισμών που έλεγξε το Συνέδριο, μόνο ο EMA διέθετε πολιτική για τα δώρα και της προσκλήσεις·

                  36.

                  επιδοκιμάζει τις συστάσεις που έκανε το Ελεγκτικό Συνέδριο στους τέσσερις ελεγχθέντες οργανισμούς· χαιρετίζει το γεγονός ότι, μετά τους ελέγχους του Ελεγκτικού Συνεδρίου, οι τέσσερις επιλεγέντες οργανισμοί έλαβαν μια σειρά από μέτρα για να αντιμετωπίσουν τις ατομικές τους ελλείψεις· παροτρύνει τους οργανισμούς να υποβάλουν έκθεση στην αρμόδια για την απαλλαγή αρχή για τα ενδεχόμενα περαιτέρω μέτρα που έλαβαν για την εφαρμογή των πολιτικών και των διαδικασιών με στόχο την αντιμετώπιση των ανεπαρκειών, περιλαμβανομένης της διαχείρισης των συγκρούσεων συμφερόντων·

                  37.

                  σημειώνει ότι το Ελεγκτικό Συνέδριο εντόπισε ορισμένες σημαντικές αδυναμίες σχετικές με ζητήματα που εμφανίζονται μετά την πρόσληψη και εξασθενίζουν την πρόληψη των καταστάσεων μεταπήδησης μεταξύ δημόσιου και ιδιωτικού τομέα· υποστηρίζει τη σύσταση του Ελεγκτικού Συνεδρίου που τονίζει την ανάγκη αντιμετώπισης των ζητημάτων που εμφανίζονται μετά την πρόσληψη και εκτιμά ότι πρέπει να προσδιοριστεί μια περίοδος «υποχρεωτικής αναμονής» για όποιον έχει υπηρετήσει ως διευθυντής οργανισμού ή είχε σημαντικές αρμοδιότητες σε οργανισμό·

                  38.

                  συντάσσεται με τη σύσταση του Ελεγκτικού Συνεδρίου με την οποία καλούνται όλα τα θεσμικά όργανα και οι αποκεντρωμένοι οργανισμοί της Ένωσης να εξετάσουν κατά πόσον οι συστάσεις της ειδικής έκθεσης αριθ. 15/2012 είναι συναφείς και εφαρμοστέες στην περίπτωσή τους· εκτιμά ότι όλοι οι οργανισμοί θα πρέπει να διαμορφώσουν και να εφαρμόσουν ολοκληρωμένες πολιτικές και διαδικασίες ανεξαρτησίας, θεσπίζοντας, μεταξύ άλλων, μηχανισμό αντιμετώπισης και σαφείς κυρώσεις για τις περιπτώσεις απιστίας, ή τροποποιώντας τις ήδη ισχύουσες διατάξεις στη βάση της αποκτηθείσας πείρας και των αποκομισθέντων διδαγμάτων και των συστάσεων της ειδικής έκθεσης αριθ. 15/2012· καλεί τους οργανισμούς να υποβάλουν σχετική έκθεση στην αρμόδια για την απαλλαγή αρχή, πριν από το τέλος του 2013·

                  39.

                  επικροτεί την απόφαση του Ευρωπαίου Διαμεσολαβητή να διεξαγάγει έρευνα ιδία πρωτοβουλία για υποθέσεις σύγκρουσης συμφερόντων υπό τη μορφή της μεταπήδησης μεταξύ δημόσιου και ιδιωτικού τομέα, όσον αφορά διάφορες περιπτώσεις που καταγγέλθηκαν πρόσφατα στην Επιτροπή· συντάσσεται με την προειδοποίηση του Διαμεσολαβητή σύμφωνα με την οποία, μολονότι η αποτελεσματική διαχείριση των συγκρούσεων συμφερόντων είναι θεμελιώδους σημασίας για τη χρηστή διακυβέρνηση και την ηθική συμπεριφορά, υπάρχουν προβλήματα διακυβέρνησης και ηθικής που δεν συνδέονται κατ’ ανάγκη με συγκρούσεις συμφερόντων· θεωρεί ότι οι συγκρούσεις συμφερόντων θα πρέπει να αντιμετωπιστούν μέσα στα αυστηρά όριά τους και τονίζει την ανάγκη για την προώθηση στρατηγικών και δράσεων κατάρτισης και πρόληψης όσον αφορά τις συγκρούσεις συμφερόντων στα θεσμικά όργανα της Ένωσης·

                  40.

                  επιδοκιμάζει τη σύσταση του Ελεγκτικού Συνεδρίου προς την Ένωση, με την οποία την καλεί να αναπτύξει περαιτέρω το ρυθμιστικό της πλαίσιο που είναι αφιερωμένο στη διαχείριση των περιπτώσεων σύγκρουσης συμφερόντων·

                  41.

                  χαιρετίζει την κοινή διοργανική δήλωση της 19ης Ιουλίου 2012 σχετικά με τους αποκεντρωμένους οργανισμούς, και ειδικότερα τις διατάξεις της για τη διαχείριση και την πρόληψη των συγκρούσεων συμφερόντων (παράγραφοι 11 και 18) και στην ανεξαρτησία των επιστημονικών εμπειρογνωμόνων τους (παράγραφος 20)·

                  42.

                  ζητεί από το Ελεγκτικό Συνέδριο να πραγματοποιήσει αξιολόγηση των μέτρων που έχουν εφαρμόσει οι οργανισμοί με βάση τις συστάσεις που τους έγιναν στο πλαίσιο της ειδικής έκθεσης αριθ. 15/2012· ζητεί επίσης από το δίκτυο να διαμορφώσει προτάσεις με βάση την ανταλλαγή βέλτιστων πρακτικών και την πείρα που αποκτήθηκε, ούτως ώστε, σε συνεργασία με την Επιτροπή και το Ελεγκτικό Συνέδριο, να εντοπίσει τους οργανισμούς, ή τα πεδία δραστηριότητας των οργανισμών αυτών, που παρουσιάζουν τον μεγαλύτερο κίνδυνο συγκρούσεων συμφερόντων· επικροτεί, στην κατεύθυνση αυτή, την επανεξέταση του μητρώου διαφάνειας για τις ομάδες συμφερόντων στα ευρωπαϊκά θεσμικά όργανα και καλεί την Επιτροπή και τους οργανισμούς να εφαρμόσουν όσα μέτρα κριθούν αναγκαία μετά την επανεξέταση αυτή για τις ενδεχόμενες συγκρούσεις συμφερόντων·

                  43.

                  επιδοκιμάζει τις προβλεπόμενες δράσεις της Επιτροπής σχετικά με τις συγκρούσεις συμφερόντων, και ειδικότερα την πρόθεσή της να παρουσιάσει κατευθυντήριες γραμμές για μια συνεκτική πολιτική πρόληψης και διαχείρισης των συγκρούσεων συμφερόντων για τα μέλη των διοικητικών συμβουλίων και τους διευθυντές, τους εμπειρογνώμονες των επιστημονικών επιτροπών και τα μέλη των συμβουλίων προσφυγών (9), καθήκον την ευθύνη του οποίου έχει αναλάβει η ίδια η Επιτροπή και έχει ορίσει το 2013 ως έτος-στόχο· σημειώνει με ικανοποίηση ότι το καθήκον αυτό συγκαταλέγεται στις δράσεις προτεραιότητας και τα ορόσημα της Επιτροπής· παροτρύνει την Επιτροπή να τηρήσει την προβλεπόμενη προθεσμία εφαρμογής της δράσης αυτής και να υποβάλει έκθεση στην αρμόδια για την απαλλαγή αρχή σχετικά με τα αποτελέσματά της πριν από τα τέλη του 2013, στην οποία θα συμπεριλάβει και τις συναφείς νομοθετικές προτάσεις·

                  44.

                  σημειώνει, στο πλαίσιο αυτό, ότι η Επιτροπή προβλέπει δύο δράσεις που πρόκειται να αναληφθούν από τους οργανισμούς το 2013, συγκεκριμένα τη θέσπιση και εφαρμογή σαφούς πολιτικής για τις συγκρούσεις συμφερόντων, και ειδικότερα, ανταλλαγή εμπειριών και ενδεχόμενη ανάπτυξη συντονισμένης προσέγγισης όσον αφορά τα κοινά προβλήματα που αφορούν τις επιστημονικές επιτροπές και τα συμβούλια προσφυγών, και καθορισμό διαφανών και αντικειμενικά επαληθεύσιμων κριτηρίων για την αμεροληψία και την ανεξαρτησία των μελών των συμβουλίων προσφυγών, και την αναθεώρηση των διαδικασιών επιλογής των μελών των επιστημονικών επιτροπών (10)· παροτρύνει τους οργανισμούς να υποβάλουν έκθεση στην αρμόδια για την απαλλαγή αρχή σχετικά με την κατάσταση όσον αφορά τα εν λόγω καθήκοντα πριν από τα τέλη του 2013·

                  45.

                  καλεί την Επιτροπή να συνεκτιμά την ανάγκη διατήρησης κατάλληλης ισορροπίας μεταξύ των κινδύνων και των οφελών όσον αφορά, αφενός, τη διαχείριση των συγκρούσεων συμφερόντων και, αφετέρου, τον στόχο της εξασφάλισης των καλύτερων δυνατών επιστημονικών συμβουλών· θεωρεί ότι η πληθώρα κωδίκων συμπεριφοράς και κατευθυντήριων γραμμών δεοντολογίας δεν εγγυάται την εξάλειψη των συγκρούσεων συμφερόντων· εκτιμά ότι η έγκριση κωδίκων συμπεριφοράς και κατευθυντήριων γραμμών δεοντολογίας είναι απαραίτητη, αλλά δεν αρκεί, και ότι η εξάλειψη των συγκρούσεων συμφερόντων μπορεί να επιτευχθεί μόνο με την ορθή εφαρμογή απλών και ενδεδειγμένων κανόνων και με την ουσιαστική επιβολή τους, πάντοτε σε ένα γενικό πλαίσιο εντιμότητας, ακεραιότητας και διαφάνειας·

                  46.

                  επαναλαμβάνει ότι ένα ψηλό επίπεδο διαφάνειας έχει καίρια σημασία για την άμβλυνση των κινδύνων σύγκρουσης συμφερόντων· καλεί, συνεπώς, τους οργανισμούς που δεν το έχουν πράξει ακόμη, να αναρτήσουν στις ιστοσελίδες τους καταλόγους των μελών των διοικητικών συμβουλίων τους, του διοικητικού προσωπικού τους και των εξωτερικών και εσωτερικών εμπειρογνωμόνων τους, μαζί με τις δηλώσεις συμφερόντων και τα βιογραφικά σημειώματά τους·

         Χάρτης πορείας

                  47.

                  χαιρετίζει, στο πλαίσιο αυτό, τον χάρτη πορείας σχετικά με τη συνέχεια που θα δοθεί στην κοινή προσέγγιση έναντι των αποκεντρωμένων οργανισμών της ΕΕ («χάρτης πορείας»), που ενέκρινε η Επιτροπή τον Δεκέμβριο του 2012, και καλεί όλα τα εμπλεκόμενα μέρη να υιοθετήσουν τις ιδέες που διατυπώνονται σε αυτόν, ιδίως στο πλαίσιο της διαπραγμάτευσης του νέου πολυετούς δημοσιονομικού πλαισίου (ΠΔΠ)·

                  48.

                  υποστηρίζει πλήρως τους κύριους στόχους της Επιτροπής που ορίζονται στον χάρτη πορείας, και συγκεκριμένα την επίτευξη περισσότερο ισόρροπης διακυβέρνησης, τη βελτίωση της αποτελεσματικότητας και της λογοδοσίας των οργανισμών και την εξασφάλιση μεγαλύτερης συνοχής στον τρόπο λειτουργίας τους· επικροτεί τις προβλεπόμενες δράσεις, ιδίως όσον αφορά τον εξορθολογισμό των διοικητικών συμβουλίων, τις προσπάθειες εξεύρεσης συνεργειών μεταξύ των οργανισμών και την πιθανή συγχώνευση ορισμένων εξ αυτών·

                  49.

                  σημειώνει, ωστόσο, ότι ο χάρτης πορείας, μολονότι αποτελεί καλή αφετηρία, δεν περιέχει εντούτοις σφαιρική αξιολόγηση του σημερινού τοπίου των οργανισμών ούτε σαφές όραμα και σαφή στρατηγική που να αντανακλούν την ανάγκη εκσυγχρονισμού των οργανισμών· πιστεύει ότι η Επιτροπή θα μπορούσε να είναι περισσότερο φιλόδοξη και απαιτητική όταν πρόκειται για ειδικές δράσεις που στοχεύουν σε μεμονωμένους οργανισμούς ή σε τύπους ή ομάδες οργανισμών· εκφράζει τη λύπη του για το γεγονός ότι οι χρονοβόρες εργασίες της διοργανικής ομάδας εργασίας οδήγησαν σε μάλλον πενιχρό αποτέλεσμα σε αυτό το στάδιο και το Συμβούλιο δεν ήταν ανοικτό σε μια περισσότερο φιλόδοξη προσέγγιση· είναι πεπεισμένο ότι μια περισσότερο φιλόδοξη και μελλοντοστρεφής προσέγγιση θα είχε αποφέρει σημαντικά μεγαλύτερη προστιθέμενη αξία·

                  50.

                  επιδοκιμάζει το γεγονός ότι μία από τις προτεραιότητες της κοινής προσέγγισης είναι η βελτίωση της διακυβέρνησης των οργανισμών, ιδίως μέσω της αποσαφήνισης των ρόλων του διοικητικού συμβουλίου και του εκτελεστικού διευθυντή, καθώς και της αναθεώρησης των αρμοδιοτήτων των εκπροσώπων της Επιτροπής και του Κοινοβουλίου στα διοικητικά συμβούλια· εκτιμά ότι αυτό θα συμβάλει επίσης στην αποσαφήνιση της σχέσης των οργανισμών με τα θεσμικά όργανα της Ένωσης και τα κράτη μέλη, στον καθορισμό ενισχυμένων μηχανισμών λογοδοσίας των οργανισμών και στον προσδιορισμό του βαθμού ευθύνης της Επιτροπής σε σχέση με τις δραστηριότητες των οργανισμών, με πλήρη σεβασμό της αρχής της ανεξαρτησίας των οργανισμών·

                  51.

                  καλεί την Επιτροπή να χρησιμοποιεί καλύτερα την ανάπτυξη ικανοτήτων και τις συστάσεις των οργανισμών στο πλαίσιο του ευρωπαϊκού εξαμήνου, ιδίως κατά την εκπόνηση της Ετήσιας Επισκόπησης της Ανάπτυξης και των μακροοικονομικών δεικτών· υπογραμμίζει τον βασικό ρόλο που διαδραματίζουν οι οργανισμοί στην επίτευξη των στόχων της στρατηγικής Ευρώπη 2020·

         Ανεξαρτησία

                  52.

                  τονίζει την υπέρτατη σημασία που έχει η ανεξαρτησία των οργανισμών· υπενθυμίζει ότι οι οργανισμοί θα πρέπει να είναι σε θέση να εκτελούν την εντολή τους σε ανεξάρτητη βάση και λυπάται που σήμερα αυτό δεν συμβαίνει πάντα· πιστεύει ότι οι Γενικές Διευθύνσεις της Επιτροπής θα πρέπει να αντιμετωπίζονται ως εταίροι των οργανισμών και σημειώνει με ανησυχία ότι οι παρεμβάσεις που πραγματοποιεί κατά καιρούς η Επιτροπή εγείρουν αμφιβολίες ως προς την αντικειμενικότητα των αποφάσεων και των ενεργειών των οργανισμών, ιδίως όταν πρόκειται για σοβαρούς κινδύνους όσον αφορά την ασφάλεια των καταναλωτών·

         Λογοδοσία

                  53.

                  φρονεί ότι είναι αναγκαίος ο εξορθολογισμός της δημοκρατικής λογοδοσίας των οργανισμών, κυρίως όσον αφορά τον τρόπο με τον οποίο οι οργανισμοί υποβάλλουν εκθέσεις στην αρμόδια για την απαλλαγή αρχή (συγκεκριμένα, εξακολουθούν να υπάρχουν ασυνέπειες στον τρόπο παρουσίασης των δημοσιονομικών πληροφοριών και στην υποβολή εκθέσεων σχετικά με τη συνέχεια που δίδεται στις αποφάσεις απαλλαγής)· πιστεύει ότι η σχέση μεταξύ Κοινοβουλίου και οργανισμών θα ωφελείτο από ένα ισχυρότερο και καλύτερα διαρθρωμένο σύστημα υποβολής εκθέσεων στο Κοινοβούλιο· θεωρεί ότι η σημερινή κατάσταση χαρακτηρίζεται μάλλον από κατακερματισμό και συχνότατα η επικοινωνία και η υποβολή εκθέσεων πραγματοποιούνται μόνο κατά περίπτωση·

                  54.

                  εκτιμά ότι έχει ζωτική σημασία οι αρμόδιες για τους οργανισμούς κοινοβουλευτικές επιτροπές να ελέγχουν εξονυχιστικά τα ετήσια προγράμματα εργασίας των οργανισμών και να εξασφαλίζουν ότι αντικατοπτρίζουν την τρέχουσα κατάσταση και τις πολιτικές προτεραιότητες· αναμένει, εν προκειμένω, από τους οργανισμούς να συνεργάζονται στενά με τις επιτροπές αυτές και την Επιτροπή, σύμφωνα με τη διοργανική συμφωνία της 19ης Ιουλίου 2012 για τους αποκεντρωμένους οργανισμούς, για τη διαμόρφωση των ετήσιων προγραμμάτων εργασίας τους·

                  55.

                  καλεί τους οργανισμούς να δημοσιεύουν τα πρακτικά των συνεδριάσεων των διοικητικών συμβουλίων τους στις ιστοσελίδες τους, για λόγους διαφάνειας και δημοκρατικού ελέγχου, περιλαμβανομένου του ελέγχου από το Κοινοβούλιο·

                  56.

                  προτείνει να μπορεί ένα μέλος της Επιτροπής Ελέγχου του Προϋπολογισμού να συμμετέχει ως παρατηρητής στις συνεδριάσεις των διοικητικών συμβουλίων των οργανισμών·

         Δυνατότητες στενότερης συνεργασίας και συγχώνευσης ορισμένων οργανισμών

                  57.

                  πιστεύει ότι θα πρέπει να διερευνηθούν περαιτέρω συνέργειες μεταξύ της Ευρωπαϊκής Αστυνομικής Ακαδημίας και της Ευρωπαϊκής Αστυνομικής Υπηρεσίας, λαμβανομένων υπόψη των αποτελεσμάτων της μελέτης που εξέδωσε η CEPOL (σύμβαση CEPOL/CT/2010/002)· σημειώνει ότι, τον Μάρτιο του 2014, η Ακαδημία πρόκειται να εγκαταλείψει τις σημερινές εγκαταστάσεις της στο Bramshill (Ηνωμένο Βασίλειο)· ζητεί να υποβάλει η Επιτροπή πρόταση στο Ευρωπαϊκό Κοινοβούλιο και στο Συμβούλιο για τη μετεγκατάσταση της Ακαδημίας στη Χάγη (Κάτω Χώρες), τόπο εγκατάστασης της Ευρωπαϊκής Αστυνομικής Υπηρεσίας, προκειμένου να μπορούν οι δύο οργανισμοί να μοιράζονται εγκαταστάσεις και υπηρεσίες χωρίς να τίθενται σε κίνδυνο τα βασικά καθήκοντα και η αυτονομία τους· τονίζει ότι μια ταχεία απόφαση για τη μετεγκατάσταση της CEPOL αναμένεται ότι θα περιορίσει σημαντικά τον βαθμό αβεβαιότητας που μπορεί να έχει αρνητικές συνέπειες στο προσωπικό και στις διαδικασίες πρόσληψης·

                  58.

                  καλεί την Επιτροπή να διερευνήσει περαιτέρω, από κοινού με το Ευρωπαϊκό Ίδρυμα Επαγγελματικής Εκπαίδευσης, το Ευρωπαϊκό Κέντρο για την Ανάπτυξη της Επαγγελματικής Κατάρτισης, το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας και τον Ευρωπαϊκό Οργανισμό για την Ασφάλεια και την Υγεία στην Εργασία, τις συνέργειες που υφίστανται μεταξύ των οργανισμών αυτών και να υποβάλει έκθεση στην αρμόδια για την απαλλαγή αρχή σχετικά με τη δυνατότητα ουσιαστικότερης ενοποίησής τους· καλεί τους οργανισμούς και την Επιτροπή να αξιολογήσουν κατά πόσον από τη στενότερη συνεργασία θα μπορούσαν να προκύψουν οικονομίες κλίμακας και βελτιστοποίηση των επιδόσεών τους·

                  59.

                  αναμένει στενότερο συντονισμό μεταξύ ορισμένων οργανισμών, ιδίως όσον αφορά αποφάσεις που έχουν επιπτώσεις στις αρμοδιότητες άλλου οργανισμού· προτείνει οι εμπλεκόμενοι οργανισμοί να καταλήξουν σε μεταξύ τους συμφωνία, με τη συμμετοχή των ενδιαφερομένων μερών, ώστε να αποφευχθεί το ενδεχόμενο αντικρουόμενων νομοθετημάτων· καλεί τους οργανισμούς, στις περιπτώσεις αυτές, να ενημερώνουν πάντα τις αρμόδιες επιτροπές του Κοινοβουλίου·

         Ανταλλαγή βέλτιστων πρακτικών

                  60.

                  τονίζει ότι πρέπει να εξασφαλιστεί ότι οι νεοσύστατοι οργανισμοί [π.χ. ο Οργανισμός Συνεργασίας των Ρυθμιστικών Αρχών Ενέργειας, η Ευρωπαϊκή Αρχή Τραπεζών (EBA), η Ευρωπαϊκή Αρχή Ασφαλίσεων και Επαγγελματικών Συντάξεων (EIOPA) και η Ευρωπαϊκή Αρχή Κινητών Αξιών και Αγορών (ESMA), οργανισμοί που ιδρύθηκαν όλοι το 2011] θα επωφεληθούν από τις βέλτιστες πρακτικές των παλαιότερων και πλέον πεπειραμένων οργανισμών, για να αποφύγουν προβλήματα με τις προσλήψεις, τις δημόσιες συμβάσεις και τις δημοσιονομικές ρυθμίσεις·

                  61.

                  σημειώνει με ικανοποίηση ότι οι νεοσύστατοι οργανισμοί συμμετέχουν στις συνεδριάσεις του Δικτύου τρεις φορές το χρόνο και ότι οι συνεδριάσεις αυτές συμπεριλαμβάνουν ανταλλαγή βέλτιστων πρακτικών· σημειώνει, επιπλέον, ότι οι νεοσύστατοι οργανισμοί προσκαλούνται στα υποδίκτυα, τα οποία δημιουργούνται για να συζητούνται τα ζητήματα που απαιτούν τεχνικές γνώσεις, και συγκεκριμένα στο υποδίκτυο των προϊστάμενων διοίκησης, το οποίο συνεδριάζει με την ίδια συχνότητα με το δίκτυο και ασχολείται με ζητήματα προσλήψεων, δημόσιων συμβάσεων και δημοσιονομικών ρυθμίσεων·

                  62.

                  λαμβάνει υπό σημείωση τις δύο επισκέψεις μελέτης που οργάνωσε η ESMA, που πραγματοποιήθηκαν στον Ευρωπαϊκό Οργανισμό Σιδηροδρόμων (ERA) το 2011 και στον Ευρωπαϊκό Οργανισμό για την Ασφάλεια στη Θάλασσα (EMSA) το 2012, στο πλαίσιο των οποίων το προσωπικό της ESMA είχε την ευκαιρία να διδαχθεί βέλτιστες πρακτικές από τους εν λόγω εδραιωμένους οργανισμούς· σημειώνει την ανάπτυξη συχνών επαφών μεταξύ ESMA, EIOPA και EBA, για την ανταλλαγή εμπειριών, την ευθυγράμμιση πρακτικών και την αξιοποίηση συνεργειών·

                  63.

                  καλεί το δίκτυο να συνεργαστεί με την Επιτροπή για να διερευνήσουν τις δυνατότητες διοργάνωσης κοινής κατάρτισης για τους οργανισμούς με στόχο την επίλυση των δημοσιονομικών προβλημάτων που εντόπισε το Ελεγκτικό Συνέδριο το 2011·

         Ευρωπαϊκές Εποπτικές Αρχές (ΕΕΑ)

                  64.

                  σημειώνει με ανησυχία ότι οι διατάξεις του δημοσιονομικού κανονισμού δεν έχουν προσαρμοστεί πλήρως στο σύστημα χρηματοδότησης των ΕΕΑ, δεδομένου ότι ο προϋπολογισμός τους χρηματοδοτείται σε ποσοστό 55 % έως 60 % από συνεισφορές των κρατών μελών και των χωρών της Ευρωπαϊκής Ζώνης Ελευθέρων Συναλλαγών· πιστεύει ότι έχει καίρια σημασία να διαμορφωθούν οι κατάλληλοι μηχανισμοί που θα εγγυώνται την οικονομική ασφάλεια και σταθερότητα των ΕΕΑ, που είναι εκτεθειμένες σε ιδιαίτερους κινδύνους λόγω του μεικτού χαρακτήρα της χρηματοδότησής τους· πιστεύει ότι το θέμα αυτό πρέπει να αντιμετωπιστεί το αργότερο κατά την προσεχή αναθεώρηση του δημοσιονομικού κανονισμού σε σχέση με τους οργανισμούς και ζητεί από την Επιτροπή να αξιολογήσει την κατάσταση και να υποβάλει σχετική έκθεση στην αρμόδια για την απαλλαγή αρχή·

                  65.

                  υπογραμμίζει ότι είναι σημαντικό να υπάρχει αντιστοιχία μεταξύ του διατιθέμενου προϋπολογισμού και των διαθέσιμων θέσεων, αφενός, και των καθηκόντων που ανατίθενται στις ΕΑΑ, αφετέρου, δεδομένου ότι τυχόν αναντιστοιχία ενδέχεται να διαταράξει την ισορροπία της στελέχωσης όσον αφορά την πρόσληψη προσωπικού των ΕΑΑ, αφενός, και τη συμμετοχή εθνικών εμπειρογνωμόνων, αφετέρου· εκφράζει την ανησυχία του για το γεγονός ότι η Επιτροπή τροποποίησε τα οργανογράμματα που είχαν προτείνει οι ΕΑΑ, χωρίς να κάνει ρητή αναφορά στο γεγονός αυτό· παροτρύνει την Επιτροπή να είναι απόλυτα διαφανής τόσο σε αυτό όσο και σε άλλα ζητήματα·

                  66.

                  επισημαίνει, στο πλαίσιο αυτό, τους προβληματισμούς που εκφράστηκαν στα προκαταρκτικά συμπεράσματα της αξιολόγησης του οικονομικού τομέα του ΔΝΤ του Δεκεμβρίου 2012 σχετικά με την ΕΕ, όπου συνιστάται αύξηση των πόρων και των εξουσιών των ΕΑΑ ώστε να είναι σε θέση να εκπληρώσουν με επιτυχία τις εντολές τους, και ταυτόχρονη αναβάθμιση της επιχειρησιακής ανεξαρτησίας τους·

         Ισότητα των φύλων

                  67.

                  τονίζει ότι είναι σημαντικό να διαμορφωθούν πολιτικές που θα εξασφαλίζουν σωστή εκπροσώπηση γυναικών και ανδρών στα διοικητικά όργανα των οργανισμών· παροτρύνει το δίκτυο να θεσπίσει και να προωθήσει γενικές κατευθυντήριες γραμμές όσον αφορά τις βέλτιστες πρακτικές στο θέμα αυτό, ακόμη και στις περιπτώσεις όπου δεν υπάρχουν ειδικές αναφορές στους ιδρυτικούς κανονισμούς των οργανισμών· καλεί τους εκτελεστικούς διευθυντές των οργανισμών να εξασφαλίσουν, εφόσον έχουν την απώτατη ευθύνη για τα θέματα στελέχωσης, την ίση εκπροσώπηση ανδρών και γυναικών, τόσο στο προσωπικό, όσο και μεταξύ των ατόμων που κατέχουν θέσεις ευθύνης·

                  68.

                  διαπιστώνει με ανησυχία τον ελάχιστο αριθμό γυναικών που κατέχουν θέση εκτελεστικού διευθυντή στους οργανισμούς· δεδομένου ότι, στους περισσότερους οργανισμούς, ο διορισμός διευθυντή αποτελεί αρμοδιότητα του διοικητικού συμβουλίου στη βάση ενός καταλόγου προεπιλογών που εγκρίνεται από την Επιτροπή, καλεί τα διοικητικά συμβούλια των οργανισμών και την Επιτροπή να σέβονται τις αρχές της ισότητας των φύλων και να λαμβάνουν υπόψη τη στρατηγική που έθεσε σε εφαρμογή η Επιτροπή το 2010 για την επίτευξη ισορροπίας μεταξύ ανδρών και γυναικών στις θέσεις αυξημένης ευθύνης· εκφράζει την ανησυχία του για το γεγονός ότι ούτε η κοινή προσέγγιση ούτε ο χάρτης πορείας περιλαμβάνουν μεταξύ των στόχων πολιτικές ισότητας των φύλων και ζητεί από την Επιτροπή να διαμορφώσει ειδικές προτάσεις για την αντιμετώπιση του θέματος αυτού·

                  69.

                  σημειώνει ότι αποτελεί ευθύνη των κρατών μελών η επιλογή των εκπροσώπων τους στα διοικητικά συμβούλια των οργανισμών· καλεί τα κράτη μέλη να λαμβάνουν υπόψη τις αρχές της ισότητας των φύλων όταν διορίζουν τους εκπροσώπους στα όργανα αυτά και προτρέπει τους εκτελεστικούς διευθυντές να έχουν ευαισθητοποιήσει τα μέλη του συμβουλίου στο ζήτημα αυτό όταν πρόκειται να εκλεγούν οι πρόεδροι και ο αντιπρόεδροι· σημειώνει με ικανοποίηση ότι σε δύο από τους σημερινούς οργανισμούς της τρόικας θέση προέδρου κατέχει γυναίκα·

         Σύνθετα συστήματα πληροφορικής

                  70.

                  τονίζει την ανάγκη, τόσο για τους οργανισμούς όσο και για την Επιτροπή, να συντονίζουν και να ανταλλάσσουν βέλτιστες πρακτικές και εμπειρίες για την αντιμετώπιση των προκλήσεων τεχνικού και διοικητικού χαρακτήρα που ενέχουν τα σύνθετα συστήματα τεχνολογίας της πληροφορικής (ΤΠ) τα οποία πρέπει να λειτουργούν σε επίπεδο Ένωσης· εκφράζει την απορία του για το γεγονός ότι η Επιτροπή εισπράττει τέλη από τους οργανισμούς για τη χρήση των πληροφορικών συστημάτων της και για το γεγονός ότι τα τέλη αυτά δεν ορίζονται στη βάση αντικειμενικών παραμέτρων, όπως το μέγεθος των οργανισμών· δεδομένου ότι τα τέλη αυτά αντιπροσωπεύουν σημαντική επιβάρυνση για τους μικρούς οργανισμούς και στην περίπτωση που είναι αναπόφευκτη η είσπραξη τέτοιων τελών, ζητεί από την Επιτροπή να προσαρμόσει τα τέλη στο μέγεθος και τις οικονομικές δυνατότητες των οργανισμών·

                  71.

                  εφιστά την προσοχή της Επιτροπής στις δυσχέρειες που αντιμετωπίζουν οι οργανισμοί με τα περίπλοκα συστήματα πληροφορικής όπως η λογιστική σε δεδουλευμένη βάση (ABAC) και το SYSPER2, λόγω του γεγονότος ότι τα εν λόγω συστήματα έχουν σχεδιαστεί για να καλύπτουν τις ανάγκες της Επιτροπής και όχι των οργανισμών· επικροτεί τις δράσεις των υποδικτύων του οργανισμού που ασχολούνται με τις συνέπειες αυτού προβλήματος, και συγκεκριμένα του δικτύου τεχνολογίας πληροφοριών και επικοινωνιών των οργανισμών της Ένωσης και του υποδικτύου των προϊστάμενων διοίκησης (ABAC και SYSPER2), και καλεί την Επιτροπή να συνεργαστεί στενότερα με τους οργανισμούς σε αυτό το ζήτημα·

                  72.

                  προτείνει να έχουν οι οργανισμοί τη δυνατότητα να χρησιμοποιούν το λογισμικό για τους ανθρώπινους πόρους, ή οιοδήποτε λογισμικό άλλου είδους, αντί να πρέπει να αγοράζουν το δικό τους ακριβό λογισμικό·

                  73.

                  προτείνει, προκειμένου να διευκολυνθεί το έργο της αρμόδιας για την απαλλαγή αρχής όσον αφορά τους οργανισμούς και λόγω του μεγάλου αριθμού τους και της αυξανόμενης πολυπλοκότητας των δραστηριοτήτων τους και των πληροφοριών που προκύπτουν από τις δραστηριότητες αυτές, να εξετάσει το Κοινοβούλιο, στο πλαίσιο της μελέτης και της προετοιμασίας της γνωμοδότησής του για έναν οργανισμό, το ενδεχόμενο αναδιοργάνωσης βάσει της οποίας θα επιτρέπεται ο ορισμός περισσοτέρων του ενός εισηγητών, όπως συνέβη φέτος με τα λοιπά θεσμικά όργανα·

                  74.

                  αναθέτει στον Πρόεδρό του να διαβιβάσει το παρόν ψήφισμα στους οργανισμούς που υπόκεινται στην τρέχουσα διαδικασία απαλλαγής, το Συμβούλιο, την Επιτροπή και το Ελεγκτικό Συνέδριο.

         (1)  ΕΕ L 286 της 17.10.2012, σ. 388.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 357 της 31.12.2002, σ. 72.

         (5)  ΕΕ C 368 της 16.12.2011.

         (6)  ΕΕ C 161 E της 31.5.2011, σ. 62.

         (7)  ΕΕ C 51 E της 22.2.2013, σ. 121.

         (8)  Στο πλαίσιο αυτό, βλέπε τη δράση 53 του χάρτη πορείας σχετικά με τη συνέχεια που θα δοθεί στην κοινή προσέγγιση έναντι των αποκεντρωμένων οργανισμών της ΕΕ.

         (9)  Βλέπε τον χάρτη πορείας σχετικά με τη συνέχεια που θα δοθεί στην κοινή προσέγγιση έναντι των αποκεντρωμένων οργανισμών της ΕΕ, δράση 33.

         (10)  Βλέπε τον χάρτη πορείας σχετικά με τη συνέχεια που θα δοθεί στην κοινή προσέγγιση έναντι των αποκεντρωμένων οργανισμών της ΕΕ, δράσεις 34 και 35.


title: Απόφαση (ΕΕ) 2017/1743 του Ευρωπαϊκού Κοινοβουλίου, της 27ης Απριλίου 2017, σχετικά με το κλείσιμο των λογαριασμών της κοινής επιχείρησης της πρωτοβουλίας για τα καινοτόμα φάρμακα 2 για το οικονομικό έτος 2015

text:
               29.9.2017

               EL

               Επίσημη Εφημερίδα της Ευρωπαϊκής Ένωσης

               L 252/360

         ΑΠΌΦΑΣΗ (ΕΕ) 2017/1743 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Απριλίου 2017
   σχετικά με το κλείσιμο των λογαριασμών της κοινής επιχείρησης της πρωτοβουλίας για τα καινοτόμα φάρμακα 2 για το οικονομικό έτος 2015
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της κοινής επιχείρησης της πρωτοβουλίας για τα καινοτόμα φάρμακα 2 για το οικονομικό έτος 2015,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της κοινής επιχείρησης της πρωτοβουλίας για τα καινοτόμα φάρμακα 2 για το οικονομικό έτος 2015, που συνοδεύεται από την απάντηση της κοινής επιχείρησης (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2015, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 21ης Φεβρουαρίου 2017, σχετικά με τη χορήγηση απαλλαγής στην κοινή επιχείρηση για την εκτέλεση του προϋπολογισμού για το οικονομικό έτος 2015 (05875/2017 — C8-0089/2017),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 209,

               —

               έχοντας υπόψη τον κανονισμό (ΕΕ) αριθ. 557/2014 του Συμβουλίου, της 6ης Μαΐου 2014, για τη σύσταση της κοινής επιχείρησης της πρωτοβουλίας για τα καινοτόμα φάρμακα 2 (4), και ιδίως το άρθρο 12,

               —

               έχοντας υπόψη τον κατ' εξουσιοδότηση κανονισμό (ΕΕ) αριθ. 110/2014 της Επιτροπής, της 30ής Σεπτεμβρίου 2013, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (5),

               —

               έχοντας υπόψη το άρθρο 94 και το παράρτημα IV του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A8-0083/2017),

               1.

               εγκρίνει το κλείσιμο των λογαριασμών της κοινής επιχείρησης της πρωτοβουλίας για τα καινοτόμα φάρμακα 2 για το οικονομικό έτος 2015·

               2.

               αναθέτει στον πρόεδρό του να διαβιβάσει την παρούσα απόφαση στον εκτελεστικό διευθυντή της κοινής επιχείρησης της πρωτοβουλίας για τα καινοτόμα φάρμακα 2, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Antonio TAJANI

            Ο Γενικός Γραμματέας

         Klaus WELLE

      (1)  ΕΕ C 473 της 16.12.2016, σ. 57.

      (2)  ΕΕ C 473 της 16.12.2016, σ. 58.

      (3)  ΕΕ L 298 της 26.10.2012, σ. 1.

      (4)  ΕΕ L 169 της 7.6.2014, σ. 54.

      (5)  ΕΕ L 38 της 7.2.2014, σ. 2.


Avis juridique important

|

32000D0296

2000/296/ΕΚ: Απόφαση της Επιτροπής, της 5ης Απριλίου 2000, δυνάμει των διατάξεων του κανονισμού (ΕΚ) αριθ. 3286/94 του Συμβουλίου σχετικά με την απαγόρευση από μέρους της Χιλής της εκφόρτωσης αλιευμάτων ξιφία στους λιμένες της Χιλής [κοινοποιηθείσα υπό τον αριθμό Ε(2000) 926]

Επίσημη Εφημερίδα αριθ. L 096 της 18/04/2000 σ. 0067 - 0069

Απόφαση της Επιτροπήςτης 5ης Απριλίου 2000δυνάμει των διατάξεων του κανονισμού (ΕΚ) αριθ. 3286/94 του Συμβουλίου σχετικά με την απαγόρευση από μέρους της Χιλής της εκφόρτωσης αλιευμάτων ξιφία στους λιμένες της Χιλής[κοινοποιηθείσα υπό τον αριθμό Ε(2000) 926](2000/296/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 3286/94 του Συμβουλίου, της 22ας Δεκεμβρίου 1994, που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκοσμίου Οργανισμού Εμπορίου(1), όπως τροποποιήθηκε από τον κανονισμό (ΕΚ) αριθ. 356/95(2), και ιδίως τα άρθρα 13 και 14,μετά από διαβουλεύσεις με τη συμβουλευτική επιτροπή,Εκτιμώντας τα ακόλουθα:Α. ΔΙΑΔΙΚΑΣΙΑ(1) Στις 26 Μαΐου 1998 η Επιτροπή έλαβε καταγγελία σύμφωνα με το άρθρο 3 και το άρθρο 4 του κανονισμού (ΕΚ) αριθ. 3286/94 του (εφεξής "κανονισμός"). Την καταγγελία κατέθεσε ο ANARA (Asociación Nacional de Armadores de Buques Palangreros de Altura - Ισπανική Εθνική Ένωση Ιδιοκτητών Αλιευτικών Σκαφών με Παραγάδια Ανοικτής Θάλασσας).(2) Ο καταγγέλλων ισχυρίστηκε ότι η Χιλή διατήρησε απαγόρευση για την μεταφόρτωση και διαμετακόμιση αλιευμάτων ξιφία στους λιμένες της Χιλής και απαίτηση πιστοποιητικού υγείας των ψαριών για τα προϊόντα αλιείας που εισέρχονται στο έδαφος της Χιλής, ανεξαρτήτως του τρόπου εισόδου τους ή του τελικού προορισμού τους, που δεν συμβιβάζονται αντίστοιχα με το άρθρο V της GATT 1994, το άρθρο 2 παράγραφος 3 και το άρθρο 5 παράγραφοι 4 και 6 της συμφωνίας του ΠΟΕ για την εφαρμογή υγειονομικών και φυτοϋγειονομικών μέτρων. Με βάση τα παραπάνω, ο καταγγέλλων ζήτησε από την Επιτροπή να προβεί στις απαραίτητες ενέργειες για να πείσει τη Χιλή να καταργήσει αυτά τα μέτρα.(3) Η καταγγελία περιείχε επαρκή στοιχεία που δικαιολογούν την έναρξη κοινοτικής διαδικασίας εξέτασης σύμφωνα με το άρθρο 8 του κανονισμού. Ως εκ τούτου, η διαδικασία άρχισε στις 10 Ιουλίου 1998(3).(4) Μετά την έναρξη της διαδικασίας εξέτασης, η Επιτροπή διεξήγαγε έρευνα, που οδήγησε στα συμπεράσματα που αναφέρονται παρακάτω.Β. ΠΟΡΙΣΜΑΤΑ ΣΧΕΤΙΚΑ ΜΕ ΤΗΝ ΥΠΑΡΞΗ ΕΜΠΟΔΙΟΥ ΣΤΙΣ ΣΥΝΑΛΛΑΓΕΣ(5) Η σχετική νομοθεσία της Χιλής όσον αφορά την απαγόρευση εκφόρτωσης αλιευμάτων ξιφία στους λιμένες της Χιλής καταρτίστηκε με βάση το άρθρο 165 του νόμου περί αλιείας της Χιλής (Ley General de Pesca y Acuicultura), που παγιώθηκε με το ανώτατο διάταγμα 430 της 28ης Σεπτεμβρίου 1991.(6) Από την έρευνα προέκυψε ότι η νομοθεσία της Χιλής επιβάλλει απαγόρευση στην φόρτωση και διαμετακόμιση εξαιρετικά αποδημητικών ειδών (όπως είναι οι ξιφίες) που αλιεύονται εντός και εκτός της αποκλειστικής οικονομικής ζώνης της Χιλής, στις περιπτώσεις που τα εν λόγω αλιεύματα καταπατούν τους κανόνες διατήρησης που έχει επιβάλει μονομερώς η Χιλή. Οι εν λόγω κανόνες εφαρμόζονται στην αλιεία ξιφιών στα εσωτερικά ύδατα, στα χωρικά ύδατα ή στην αποκλειστική οικονομική ζώνη (AOZ) και στις περιοχές που συνορεύουν με την AOZ. Ως εκ τούτου, η απαγόρευση ισχύει για την αλιεία ξιφία στις περιοχές που συνορεύουν με την αποκλειστική οικονομική ζώνη, ήτοι εκτός της αποκλειστικής οικονομικής ζώνης.(7) Παρόλο που η Επιτροπή συμμερίζεται το γενικό στόχο διατήρησης των πόρων σχετικά με την αλιεία ξιφία, θεωρεί ότι το μέτρα για την επίτευξη αυτού του σκοπού θα πρέπει να λαμβάνονται κατά τρόπο που να μη στρεβλώνει το εμπόριο και να μην εισάγει αυθαίρετες ή αδικαιολόγητες διακρίσεις.(8) Η σχετική νομοθεσία της Χιλής θεσπίστηκε και η απαγόρευση των εισαγωγών εφαρμόστηκε χωρίς να προβεί η Χιλή σε σοβαρές διαπραγματεύσεις στις οποίες να συμμετέχει η Κοινότητα με στόχο τη σύναψη διμερών ή πολυμερών συμφωνιών. Πράγματι, η Χιλή, που διαπραγματεύεται από το 1997 συμφωνία για τη διατήρηση της χλωρίδας και πανίδας στο Νότιο Ειρηνικό στο πλαίσιο περιφερειακής οργάνωσης, δεν εκμεταλλεύτηκε τη δυνατότητα συνεργασίας με την Επιτροπή για την επίτευξη διακανονισμού.(9) Η απαίτηση να καταβάλουν τα μέλη του ΠΟΕ σοβαρές προσπάθειες για τη διαπραγμάτευση συναινετικών μέσων προστασίας και διατήρησης της θαλάσσιας χλωρίδας και πανίδας με όλα τα ενδιαφερόμενα μέρη, αντί να καταφεύγουν σε μονομερή μέτρα που εισάγουν διακρίσει, περιλαμβάνεται στο κείμενο "Ηνωμένες Πολιτείες - Απαγόρευση των εισαγωγών ορισμένων ειδών γαρίδας και προϊόντων γαρίδας"(4). Συνεπεία της μη συμμόρφωσης της Χιλής στην εν λόγω απαίτηση και της αυθαίρετης εφαρμογής των μονομερών της μέτρων, από την έρευνα συνήχθη το συμπέρασμα ότι η εφαρμογή των μέτρων από μέρους τη Χιλής αποτελεί αδικαιολόγητη και αυθαίρετη διάκριση.(10) Από την έρευνα προέκυψε ότι η νομοθεσία της Χιλής απαγορεύει στα κοινοτικά αλιευτικά σκάφη να εκφορτώνουν τα αλιεύματα ξιφία στους λιμένες της Χιλής είτε με σκοπό τη φόρτωσή τους για απαθήκευση είτε για μεταφόρτωση σε άλλα σκάφη. Η εν λόγω απαγόρευση ισχύει επίσης στα χωρικά ύδατα της Χιλής και στην αποκλειστική οικονομική ζώνη και παραβιάζει την αρχή της ελευθερίας διαμετακόμισης, που θεσπίστηκε με το άρθρο V της συμφωνίας GATT 1994.(11) Επιπλέον, καθιστώντας αδύνατη την εκφόρτωση στους λιμένες της Χιλής αλιευμάτων ξιφία που αλίευσαν κοινοτικά σκάφη, τα μέτρα που λαμβάνει η Χιλή καθιστούν επίσης αδύνατη την εισαγωγή των εν λόγω αλιευμάτων στη Χιλή, πράγμα που είναι αντίθετο προς το άρθρο ΧΙ της συμφωνίας GATT 1994.(12) Όσον αφορά την απαίτηση για πιστοποιητικό υγείας των ζώων, σύμφωνα με την έρευνα οι αρχές της Χιλής δήλωσαν ότι η νομοθεσία που θέσπισε την εν λόγω απαίτηση (Oficio Circular n° 240) καταργήθηκε το Νοέμβριο 1991. Λαμβάνοντας υπόψη την επανόρθωση της κατάστασης στην οποία προέβησαν οι αρχές της Χιλής, οι υπηρεσίες της Επιτροπής δεν πραγματοποίησαν λεπτομερέστερη ανάλυση του εμποδίου στις συναλλαγές.(13) Υπό αυτές τις συνθήκες η Επιτροπή θεωρεί ότι ο ισχυρισμός του καταγγέλλοντα σχετικά με την απαγόρευση της εκφόρτωσης είναι βάσιμος και ότι οι πρακτικές της Χιλής αποτελούν εμπόδιο στις συναλλαγές κατά την έννοια του άρθρου 2 παράγραφος 1 του κανονισμού, δεδομένου ότι αντιβαίνουν στο άρθρο V και στο άρθρο ΧΙ της συμφωνίας GATT 1994.(14) Εντούτοις, η Επιτροπή θεωρεί ότι η αναφορά στις παραπάνω νομικές βάσεις δεν αποκλείει την προσφυγή σε άλλες συναφείς διατάξεις της συμφωνίας του ΠΟΕ και των συμφωνιών που προσαρτώνται σε αυτήν, οι οποίες θα μπορούσαν να χρησιμεύσουν σε διαδικασίες ενώπιον του ΠΟΕ.Γ. ΠΟΡΙΣΜΑΤΑ ΣΧΕΤΙΚΑ ΜΕ ΤΗ ΖΗΜΙΑ(15) Από την έρευνα προέκυψε ότι οι λιμένες της Χιλής είναι οι πλέον κατάλληλοι για την μεταφόρτωση αλιευμάτων ξιφία που αλίευσαν κοινοτικά σκάφη στο Νοτιοανατολικό Ειρηνικό λόγω της γεωγραφικής τους θέσεως, της ιδιαίτερα αναπτυγμένης υποδομής και των εμπορικών εγκαταστάσεών τους. Ως εκ τούτου, η απαγόρευση από μέρους της Χιλής της μεταφόρτωσης ξιφία υποχρεώνει τα σκάφη της Κοινότητας να φορτώνουν ή μεταφορτώνουν τα αλιεύματά τους στους λιμένες άλλων τρίτων χωρών της περιοχής, πράγμα που απαιτεί ταξίδι τουλάχιστον έξι ημερών και προκαλεί ζημία που συνίσταται σε:- δαπάνες λόγω των ελλείψεων των λιμένων άλλων τρίτων χωρών σε σύγκριση με τους λιμένες της Χιλής,- πρόσθετες λειτουργικές δαπάνες για το ταξίδι σε λιμένες άλλων τρίτων χωρών,- δυνητική απώλεια αλιευμάτων κατά την πρόσθετη περίοδο ταξιδιού σε λιμένες άλλων τρίτων χωρών.(16) Η Επιτροπή συνεπέρανε ότι οι προαναφερθείσες συνέπειες αποτελούν ζημία κατά την έννοια του άρθρου 2 παράγραφος 3 του κανονισμού.Δ. ΠΟΡΙΣΜΑΤΑ ΣΧΕΤΙΚΑ ΜΕ ΤΙΣ ΑΡΝΗΤΙΚΕΣ ΕΜΠΟΡΙΚΕΣ ΕΠΙΠΤΩΣΕΙΣ(17) Η έρευνα επιβεβαίωσε ότι οι επίμαχες πρακτικές της Χιλής εμποδίζουν τα κοινοτικά αλιευτικά σκάφη να έχουν πρόσβαση σε αγορές τρίτων χωρών. Ειδικότερα, οι λιμένες της Χιλής αποτελούν σημαντική βάση για την εξαγωγή, ιδίως φρέσκου ξιφία, στις Ηνωμένες Πολιτείες λόγω της στενής εμπορικής σχέσεως σε αυτόν τον τομέα μεταξύ της Χιλής και των ΗΠΑ.(18) Η απαγόρευση φόρτωσης των αλιευμάτων και συνεπώς χρησιμοποίησης των γειτονικών αερολιμένων εμποδίζει τους κοινοτικούς παραγωγούς να εξάγουν στην αγορά των ΗΠΑ, που αποτελεί μια από τις μεγαλύτερες αγορές ξιφία παγκοσμίως, πράγμα που έχει αρνητικές εμπορικές επιπτώσεις στους κοινοτικούς παραγωγούς.(19) Επιπλέον, υπάρχουν δυνητικές αρνητικές εμπορικές επιπτώσεις που πρέπει να ληφθούν υπόψη. Με την προοπτική μελλοντικής διεθνούς συνεργασίας στο Νοτιοανατολικό Ειρηνικό όπως προβλέπει η σύμβαση για το δίκαιο της θαλάσσης, η θέση της Κοινότητας θα εξασθενήσει λόγω της περιορισμένης παρουσίας κοινοτικών σκαφών στην περιοχή. Ως εκ τούτου, μπορεί σαφώς να προβλεφθεί ότι η μη δυνατότητα πρόσβασης των κοινοτικών σκαφών στους λιμένες της Χιλής μπορεί να καταλήξει σε περαιτέρω αρνητικές επιπτώσεις για την Κοινότητα.(20) Ως εκ τούτου, η Επιτροπή συνεπέρανε ότι οι προαναφερθείσες επιπτώσεις προκαλούν ή υπάρχει κίνδυνος να προκαλέσουν αρνητικές εμπορικές επιπτώσεις κατά την έννοια του άρθρου 2 παράγραφος 4 του κανονισμού.Ε. ΤΟ ΣΥΜΕΦΕΡΟΝ ΤΗΣ ΚΟΙΝΟΤΗΤΑΣ(21) Είναι πρωταρχικής σημασίας για τα σκάφη της Κοινότητας να έχουν πρόσβαση σε διεθνείς ζώνες αλιείας και να υπάρχουν διεθνείς κανόνες που να εγγυώνται την ελευθερία διαμετακόμισης.(22) Είναι προς το συμφέρον της Κοινότητας να εξευρεθούν λύσεις στις διαφορές που αφορούν περιβαλλοντικά θέματα με μέτρα που αποτελούν αντικείμενο πολυμερών διαπραγματεύσεων, και τα οποία στηρίζουν τόσο το εμπόριο όσο και την αειφόρο ανάπτυξη.(23) Επιπλέον, δεν είναι αποδεκτό να επιβάλει η Χιλή ένα μέτρο που εμποδίζει την πρόσβαση των κοινοτικών σκαφών στους λιμένες της, εκτός αν τα εν λόγω σκάφη συμμορφώνονται στους κανόνες διατήρησης που έχουν επιβληθεί μονομερώς. Όπως αναφέρεται στην έκθεση του Δευτεροβάθμιου Δικαιοδοτικού Οργάνου "Ηνωμένες Πολιτείες-Βενζίνης"(5), και όπως επιβεβαιώθηκε περαιτέρω με την έκθεση του Δευτεροβάθμιου Δικαιοδοτικού Οργάνου "Ηνωμένες Πολιτείες - Απαγόρευση των εισαγωγών ορισμένων ειδών γαρίδας και προϊόντων γαρίδας"(6), τα μέρη του ΠΟΕ είναι ελεύθερα να υιοθετούν δικές τους πολιτικές που αποσκοπούν στην προστασία του περιβάλλοντος, εφόσον πληρούν τις υποχρεώσεις τους και σέβονται τα δικαιώματα άλλων μερών των συμφωνιών του ΠΟΕ. Η Χιλή, στην προκειμένη περίπτωση, δεν έπραξε κατ' αυτόν τον τρόπο.(24) Η εξασφάλιση ότι οι εταίροι του ΠΟΕ εκπληρώνουν πλήρως τις υποχρεώσεις τους έχει ύψιστη σημασία για την Κοινότητα, που έχει και αυτή αναλάβει τις ίδιες υποχρεώσεις. Είναι βασικό για την καλή λειτουργία του συστήματος πολυμερούς εμπορίου να αντιμετωπίζονται με συνέπεια όλες οι, κατά τους ισχυρισμούς, ασυμβίβαστες με τον ΠΟΕ πρακτικές.ΣΤ. ΣΥΜΠΕΡΑΣΜΑΤΑ ΚΑΙ ΜΕΤΡΑ ΠΟΥ ΠΡΕΠΕΙ ΝΑ ΛΗΦΘΟΥΝ(25) Διεξήχθησαν συνεδριάσεις με τις αρμόδιες αρχές της Χιλής για να συζητηθεί το εν λόγω θέμα και να εξευρεθεί φιλική λύση, αλλά οι αρχές της Χιλής δεν υπέβαλαν καμία πρόταση που να μπορεί να αποτελέσει τη βάση μιας τέτοιας λύσεως.(26) Επιπλέον, η Χιλή εξέδωσε νέο διάταγμα (Διάταγμα 598 της 15ης Οκτωβρίου 1999) που επεκτείνει ρητά τους εν λόγω κανόνες στα αλιεύματα ξιφία που αλιεύονται στην ανοικτή θάλασσα. Ως εκ τούτου, η απαγόρευση εκφόρτωσης στους λιμένες της Χιλής, που ίσχυε προηγουμένως για τα αλιεύματα ξιφία που αλιεύονται στην αποκλειστική οικονομική ζώνη και στις παραμεθόριες περιοχές, τώρα ισχύει και για τα αλιεύματα που αλιεύονται οπουδήποτε στην ανοιχτή θάλασσα.(27) Υπό αυτές τις συνθήκες, αποδεικνύεται ότι τα συμφέροντα της Κοινότητας απαιτούν την έναρξη διαδικασιών διακανονισμού των διαφορών του ΠΟΕ,ΑΠΟΦΑΣΙΖΕΙ:Άρθρο 11. Η απαγόρευση από μέρους της Χιλής της εκφόρτωσης αλιευμάτων ξιφία στους λιμένες της Χιλής αποδεικνύεται ότι δεν συμβιβάζεται με τις υποχρεώσεις της εν λόγω χώρας στο πλαίσιο της συμφωνίας για την ίδρυση του Οργανισμού Παγκοσμίου Εμπορίου του Μαρακές και αποτελεί "εμπόδιο στις συναλλαγές" κατά την έννοια του άρθρου 2 παράγραφος 1 του κανονισμού (ΕΚ) αριθ. 3286/94 του Συμβουλίου.2. Η Κοινότητα θα αρχίσει διαδικασίες διακανονισμού των διαφορών κατά της Χιλής σύμφωνα με το μνημόνιο για τους κανόνες και τις διαδικασίες που διέπουν τη ρύθμιση των διαφορών και άλλες σχετικές διατάξεις του ΠΟΕ με σκοπό την εξασφάλιση της άρσεως του εμποδίου στις συναλλαγές.Άρθρο 2Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.Βρυξέλλες, 5 Απριλίου 2000.Για την ΕπιτροπήPascal LamyΜέλος της Επιτροπής(1) ΕΕ L 349 της 31.12.1994, σ. 71.(2) ΕΕ L 41 της 23.2.1995, σ. 3.(3) Ανακοίνωση για την έναρξη διαδικασίας εξέτασης σχετικά με εμπόδιο στις συναλλαγές, κατά την έννοια του κανονισμού (ΕΚ) αριθ. 3286/94 του Συμβουλίου, που συνίσταται σε εμπορικές πρακτικές που διατηρεί η Χιλή σε σχέση με τη διαμετακόμιση και τη μεταφόρτωση ξιφιών στους λιμένες της Χιλής (ΕΕ C 215 της 10.07.98, σ. 2).(4) Η Έκθεση του Δευτεροβάθμιου Δικαιοδοτικού Οργάνου "Ηνωμένες Πολιτείες - Απαγόρευση των εισαγωγών ορισμένων ειδών γαρίδας και προϊόντων γαρίδας" (WT/DS58/AB/R) εκδόθηκε στις 12 Οκτωβρίου 1998, παράγραφοι 171 και 172.(5) Η έκθεση του Δευτεροβάθμιου Δικαιοδοτικού Οργάνου "Ηνωμένες Πολιτείες - Προδιαγραφές για τη βενζίνη με νέα σύνθεση και τη συνήθη βενζίνη" WΤ/DS2/ΑΒ/R) εκδόθηκε στις 20 Μαΐου 1996.(6) Βλέπε παράγραφο 186 της έκθεσης του Δευτεροβάθμιου Δικαιοδοτικού Οργάνου, που αναφέρεται στην υποσημείωση 4.


title: Απόφαση (ΕΕ) 2016/1482 του Ευρωπαϊκού Κοινοβουλίου, της 28ης Απριλίου 2016, σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2014, τμήμα IX — Ευρωπαίος Επόπτης Προστασίας Δεδομένων

text:
               14.9.2016

               EL

               Επίσημη Εφημερίδα της Ευρωπαϊκής Ένωσης

               L 246/160

         ΑΠΌΦΑΣΗ (ΕΕ) 2016/1482 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 28ης Απριλίου 2016
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2014, τμήμα IX — Ευρωπαίος Επόπτης Προστασίας Δεδομένων
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2014 (1),

               —

               έχοντας υπόψη τους ενοποιημένους ετήσιους λογαριασμούς της Ευρωπαϊκής Ένωσης για το οικονομικό έτος 2014 [COM(2015) 377 — C8-0207/2015] (2),

               —

               έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2014, που συνοδεύεται από τις απαντήσεις των οργάνων (3),

               —

               έχοντας υπόψη τη δήλωση αξιοπιστίας (4) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2014, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως τα άρθρα 55, 99, 164, 165 και 166,

               —

               έχοντας υπόψη το άρθρο 94 και το παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A8-0109/2016),

               1.

               χορηγεί απαλλαγή στον Ευρωπαίο Επόπτη Προστασίας Δεδομένων όσον αφορά την εκτέλεση του προϋπολογισμού του για το οικονομικό έτος 2014·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον Ευρωπαίο Επόπτη Προστασίας Δεδομένων, στο Ευρωπαϊκό Συμβούλιο, στο Συμβούλιο, στην Επιτροπή, στο Δικαστήριο της Ευρωπαϊκής Ένωσης, στο Ελεγκτικό Συνέδριο, στον Ευρωπαίο Διαμεσολαβητή και στην Ευρωπαϊκή Υπηρεσία Εξωτερικής Δράσης, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ L 51 της 20.2.2014.

      (2)  ΕΕ C 377 της 13.11.2015, σ. 1.

      (3)  ΕΕ C 373 της 10.11.2015, σ. 1.

      (4)  ΕΕ C 377 της 13.11.2015, σ. 146.

      (5)  ΕΕ L 298 της 26.10.2012, σ. 1.